“Оила боқиш учун”. Қозоғистонда мулозимларга такси қилишга рухсат берилиши мумкин\n26 январ 2022, Тошкент вақти: 23:12\nҚозоғистон Давлат хизмати бўйича агентлиги раҳбари Анор Жаилганова тез орада Қозоғистон мулозимларига қўшимча ишлар, масалан, хусусий киракашлик билан шуғулланиб пул топишга рухсат берилишини маълум қилди. Рухсат этилган фаолият турларининг тўлиқ рўйхати кейинроқ эълон қилинади. Жаилганова айтишича, мулозимларга оиласини боқишга имконият яратиш мақсадида шундай қарорга келинган.\nҚозоғистонда давлат аппарати ходими ойига ўртача 180 минг танга (тахминан 400 доллар) ишлайди, бу эса Нур-Султон ёки Олмаотада яшаш учун етарли эмас. Пул етишмовчилиги муаммосидан фақат юқори лавозимдаги мулозимларгина холи: чунончи, вилоят раҳбарининг ойлик маоши тахминан 2 миллион тангани (4.5 минг доллар) ташкил қилади.\nДавлат мулозимлари ҳозир ҳам, асосий иши билан бир пайтда мактаб ва ОТМларда дарс беришлари, илмий ва ижодий фаолият билан шуғулланишлари мумкин – қонун буни тақиқламайди. Аммо давлат хизматчиларининг бизнес билан шуғулланиши ман этилган.\nАнор Жаилганова таъкидлашича, киракашлик – бизнес эмас.\n“Гап тадбиркорлик фаолияти билан шуғулланиш ҳақида кетаётгани йўқ. Биз қўшимча ишлар орқали даромад олишни назарда тутяпмиз. Масалан, асосий ишдан бўш вақтларда киракашлик қилишни. Токи одамлар оиласини боқиш учун пул ишлаб топиш имконига эга бўлишсин”, дея изоҳ берган у.\nТашаббус аллақачон танқидларга нишон бўлди. Юридик маслаҳатчилар палатаси президенти Жонгелди Сулаймонов Жаилгановани “қонунларни тушунмаслик”да айблади.\n“Ишдан ташқарида доимий даромад қилишнинг фақат икки йўли бор: меҳнат шартномаси асосида қўшимча иш қилиш ва тадбиркорлик фаолияти билан шуғулланиш. Агар давлат хизматчиси таксичилик қиладиган бўлса, у ҳам тадбиркорга айланади ва солиқ идорасида рўйхатга кириш мажбурияти остида қолади. Жаилганованинг “оила боқиш учун қўшимча пул топиш мақсадида” деган гапи мени тамом лол қолдирди. Қашшоқ мулозим қандай қилиб ватан равнақи учун ишлай олади? У пора олмаслик ҳақида ўйламаслиги мумкинми?” дейди Сулаймонов.\nОддий қозоғистонликлар Жаилганованинг ташаббусини кўпроқ ҳазил-мазах билан кутиб олишди: интернетда “таксига ўтирганда эҳтиёт бўлинг: ҳайдовчи бирор давлат идораси раҳбари бўлиб чиқиши мумкин”, мазмунли киноялар ёйилмоқда. Бироқ кўпчилик мулозимларга қўшимча пул топишни тақиқламаган маъқул, деб ҳисоблайди.\n“Давлат мулозимлари турли даражаларга бўлинган. Агар иш ҳақи эҳтиёжларига етмаса, нега энди қўшимча иш қилмаслиги керак. Менимча, бу қонун билан тақиқланмаслиги зарур”, дейди фуқаролардан бири.\n“Ким қандай ишлашини, ҳукумат қандай ишлашини бутун халқ билади. Чунки замон шунақа: пул етмайди. Оддий одамларга ҳам, мулозимларга ҳам”, дея фикр билдиради бошқа қозоғистонлик.


25 октябр 2020, Тошкент вақти: 06:40\nТуркиядан келтирилган беҳи ва шафтоли кўчати\nХоразм вилоят, Янгибозор туман ҳокими фермер хўжалиги раҳбарларини Туркиядан келтирилган беҳи ва шафтоли кўчатларини сотиб олишга мажбурлаяпти.\nБу ҳақда Озодликка шикоят қилган фермерларнинг айтишича, бозордаги маҳаллий кўчат нархидан беш-олти баравар қиммат турадиган бу кўчатлардан ҳар бир фермерга 50 донадан сотиб олиш мажбурияти юклатилган.\nТуман ҳокими Ўктам Машарипов бу кўчатлар интенсив боғ қилиш мақсадида Туркиядан олиб келинганини таъкидлар экан, фермерлар кўчатларни ихтиёрий сотиб олаётганини айтди.\nЯнгибозор туманидан Озодликка мурожаат қилган фермерларнинг мактубида ёзилишича, ҳар бир фермер бир миллион етти юз минг сўмлик кўчат сотиб олишга мажбурланмоқда:\n“Туман ҳокими Ўктам Машарипов холодильникда сақланиб турган, деярли яроқсиз ҳолга келган беҳи ва шафтоли кўчатларини ҳар бир фермер 50 тадан оласан деб, икки кундан буён мажлисга чақириб мажбурлаяпти. Кўчат олмаган фермерларга минерал ўғит ва солярка бермаслик билан тазйиқ қиляпти”.\nОзодлик 24 апрель куни суҳбатлашган, исми сир қолишини сўраган янгибозорлик фермерлардан бирининг айтишича, у ҳам 50 дона кўчат сотиб олишга мажбур бўлган:\n“Ҳоким мажбурлагандан кейин олдик. Уйга олиб келиб томорқага экиб қўйдим. Бир донаси 34 минг сўм туради экан. Агар ҳоким боғ қилинглар деганида эрта баҳорда ҳар бири 5-6 минг сўм турадиган, яхши ҳосил берадиган маҳаллий кўчатлардан олиб ўтқазардик. Баҳор тугаб ёз келиб қолганда, бирданига бу кўчатлар осмондан тушгандай пайдо бўлиб қолди. Кимнингдир ўтмаган молини фермерларга ўтказишяпти. Кунлар исиб қолганда Туркиядан олиб келинган бу кўчатлар бизнинг иқлимга мослаша оладими ёки йўқми, уни ҳали билмаймиз. Ўзи холодильникда ётавериб, ранги ҳам ўчиб кетибди”.\nИсми сир қолишини сўраган, 24 апрель куни ҳоким ўтказган йиғилишда қатнашган бошқа бир янгибозорлик фермер кўчат масаласи яна кун тартибига чиққанини айтди:\n“Қаландар Дўрман қишлоғидаги ҳудуд раҳбари бир фермерга кўчат оласан деб мажбурлапти, у олмапти. Ўртада жанжал чиққанми, фермер ҳудуд раҳбарини урибди. Раҳбар касалхонага тушган. Селектор йиғилишида ўша фермерни муҳокама қилган ҳоким ва прокурор қишлоқ участкавойини мажлисга чақиртириб, фермернинг устидан жиноят иши қўзғатишни топширди. Шу кунларда ҳокимнинг ёнида бир турк фуқароси юрибди. Билишимизча, бу кўчатларни у олиб келган. Биз кўрган кўчатлар, ўзимизнинг боғбонлар етиштирган кўчатга ўхшайди. Лекин, кўчатларга унинг сертификати, ёки характеристикаси ёзилган ҳеч қандай қоғоз қистирилмаган”.\nЯнгибозор тумани ҳокими Ўктам Машарипов Озодлик билан суҳбатда, бу кўчатлар интенсив боғ яратиш мақсадида Туркиядан олиб келинганини айтар экан, фермерлар кўчат сотиб олишга мажбурланаётганини инкор қилди:\n- Интенсив боғ қилиш ниятида Туркиядан олиб келинган кўчат. Ҳеч ким мажбур қилингани йўқ, шартнома асосида олиб экишяпти. Яна бир тарафи бор, агар, кўчатлардан бирортаси олмай қолса, кузда ўрнига ўрин яна кўчат берилади. Бу ерда ҳеч қандай мажбурлаш йўқ.\nҲокимнинг айтишича, кўчатларни Янгибозор туманидаги қўшма корхона олиб келган. Ўктам Машарипов бу кўчатларнинг маҳаллий кўчатлардан қандай афзаллиги борлиги ҳақидаги кўчат характеристикаси ҳозир ёнида эмаслиги учун жавоб беролмаслигини айтди.\nХўжайлилик фермер: хусусий ширкат 8 фермерни қарийб ярим млрд. сўмга чув туширди (ВИДЕО)\nЎзбекистонда етиштирилаётган мева-сабзавотнинг қарийб 80 фоизи қайта ишланмай қолиб кетмоқда


АЖРИМ ЗАРБАСИ: ОИЛА БУЗИЛГАЧ, БОЛАНГИЗ УЧУН ДЎСТЛИКНИ САҚЛАБ ҚОЛИНГ! | Суғдиёна биринчи аёллар электрон журнали\nАфанди фарзандининг қўлига кўза тутқазар экан, унинг юзига бир шапалоқ туширибди. «Нега урасиз?» деб ҳайрон бўлган ўғлига, «кўзани синдирганингдан кейин уришимнинг нима фойдаси бор», деб жавоб берган экан. Оила ҳам мана шу латифада айтилган кўзага ўхшайди. Кўзани‑ку синдириб бўлдингиз, энди синиқлари билан бир‑бирингизни жароҳатлашнинг бирор нафи бўлармикин... Зарари бўлиши эса табиий.\n«Ота‑онам болалигимда ажрашиб кетишган. У пайтда жуда ёш бўлганим учун нима сабабдан ажрашганларини билмайман. Бироқ умрим давомида отам ҳақида билмаганим — мен учун армон. Ақлимни таний бошлагач, онамдан дадам ҳақида сўраганимда эшитган даккиларимни ҳали‑ҳамон унута олмайман. Кейинчалик ўзим отамни излаб топиб, бир‑икки учрашдим ҳам, аммо буни онам билиб қолиб...\n1-хато. Ажрим ёқасида турганларнинг энг катта хатоси — уни уруш майдонига айлантириш. Тўғри, аламли ҳиссиётларни жиловлаш осон эмас. Ҳали тўла ёниб битмаган севги ва нафрат бир‑бири билан қоришиб кетади. Айблов ва муаммолар бориб‑бориб катта жанжалга айланади. Бу ҳолат нафақат болага, балки катталарнинг руҳий кайфияти ва саломатлигига ҳам таъсир кўрсатади.\nҲаётда нимаики юз бермасин, барининг замирида ҳикмат борлигини ёдга олинг. Ойнани қанчалик майдалаб синдирсангиз, бу бўлакчаларни териш учун шунча кўп вақт талаб қилинади. Ажрим — ҳаёт тугади дегани эмас. Баъзида инсонлар бир‑бири билан келиша олмайди. Хатоларни эса сабоқ сифатида қабул қилишни ўрганиш керак. Бор эътиборингизни ҳаётингизни фарзандларингиз бахти учун йўлга қўйишга, ўзингизни қўлга олишга қаратинг. Бу вақт ва кучни бемаъни жанжалларга сарфлашдан кўра фойдали. Шундагина фарзандларингиз келажагини ҳам хавфга қўймайсиз.\n2-хато: дардини барчага дастурхон қилиш. Қўшни холанинг таскин берувчи сўзларига муҳтожлик сезишингиз мумкин, аммо ўзингизга савол бериб кўринг-чи, бу сизнинг ҳолатингизда ёрдам берадими? Муаммодан кўпчиликнинг хабардор бўлиши унинг яна-да чигаллашишига олиб келади. Хоҳ қариндош бўлсин, хоҳ яқин қўшни ҳар бир «жон куйдирувчи» албатта сизга икки оғиз «насиҳат» қилишни ўз вазифаси деб билади. Ажрим ҳолатида айниқса, эр-хотиннинг қайнота-қайнонаси муаммонинг чуқур илдиз отишига сабабчи бўлишади. Бу сабаб собиқ куёв ёки келиннинг айбларини очишга, бутун кулфатлар сабабчиси қилиб кўрсатишга уринишда намоён бўлади. Сиз эса истар‑истамас уларнинг насиҳатларига қулоқ осиб, амалда қўллай бошлайсиз. Уларнинг сўзлари кўнглингизга бироз таскин беради, аммо муаммони ҳал қилмайди.\nФарзандлар сизнинг ҳаётингиздан андоза олишади. «Кичик бола нимани ҳам ҳис қиларди», деган фикрни унутинг. Ундан ҳар қанча яширишга уринманг, бола ота‑онасига тааллуқли бўлган ҳар бир нарсани ҳис қилади. Фақат буни очиқчасига билдирмаслиги мумкин. Ажрашган ота‑оналар фарзандига нисбатан ё қаттиққўл бўлиб қолишади ёки ортиқча эркалатиб юборишади. Агар ота‑она ажримга ортиқча фожиавийлик киритмаса, бола учун бу даврдан ўтиш осон кечади.\nКўп ҳолларда фарзанд она билан қолади. Ва юқорида келтирилган мисолдаги каби отасига қаратилган «ўч ўқи»га айланади. Оила ажрим остонасида турганда ота‑она ўзлари ҳам сезмаган ҳолда боладан иккисидан бирини танлаш талаб этилади. Бу эса бола учун улкан масъулият. Ажрим туфайли эр-хотинлик даврингиз тугагандир, аммо фарзанд учун ота-оналик даврингиз ҳеч қачон ниҳоясига етмайди. Қаршингиздаги киши сизга қанчалар ёмон кўринса-да, фарзандингизни отаси ёки онасидан маҳрум этишга ҳаққингиз йўқ! Аксинча, бола ва ота (она) ришталари узилиб кетмаслиги учун ҳаракат қилинг. Собиқ эрингиз (хотинингиз) билан унинг тарбияси, ўқишлари борасида маслаҳатлашиб туринг.\n«Ажрашганимда қизим мен билан қолди. Аввалига алам устида «қизимни унга кўрсатмайман», деган қарорга келдим. Аммо бироз ўзимга келгач, бу қарорим нотўғрилигини англаб етдим. Эрим менга қандай муносабатда бўлганидан қатъи назар, ўз фарзандини яхши кўради. Боламни отасидан маҳрум қилишим эса нотўғри. Шундан сўнг аста‑секин фарзандим учун собиқ эрим билан муносабатларимизни тикладим. Бунинг учун энг аввало у билан ўтириб, ҳеч қандай айбловларсиз фарзандимизнинг келажаги ҳақида гапирдим. У ҳам тушуниб, қизи учун қўлидан келган ёрдамни аямаслигини билдирди. Ҳозир менинг ҳам, унинг ҳам ўз оиламиз бор. Аммо биз бир-биримиздан айро бўлсак-да, қизимнинг отаси ҳам, онаси ҳам бор. Дадасининг уйига меҳмонга бориб туради, истаган пайтида отасидан ёрдам сўраши мумкинлигини билади. Мен учун эса қизимнинг ўзига бўлган ишончи муҳим».\nЛутфулла Турсунов, руҳшунос: — Оиладаги ажрим натижасида ҳар икки томон ҳам руҳий зарба олиши, ютқазиши психологияда кўп бор талқин этилган. Эр‑хотин ажрим жараёнида бир‑бирига нисбатан қанчалик тажовузкор бўлса, оила пароканда бўлгач, шунчалик афсус қилишади. Бунга сабаб шуки, бирга яшаш давридаги ширин хотиралар аста‑секинлик билан қайта акс этиб бориб, ажрашган эр‑хотиннинг хаёлини эгаллай бошлайди. Шу сабабдан ҳам ажрашганларнинг хаёлан паришон бўлиб қолишлари табиий ҳол ҳисобланади. Оила психологиясида ўтказилган тадқиқотлар шуни кўрсатадики, ажрашгандан сўнг эркакларда ўзини овутиш учун ичкиликка ружу қўйиш, аёлларда эса сурункали йиғлаш ёки бирор одатга бутунлай берилиб кетиш ҳолатлари кузатилади. Ёлғизликка мойиллик ортиб, одамови бўлиб қолади. Ажрим амалга оширилгандан сўнг кўп ҳолларда руҳий тушкунлик юзага келади. Бу шахснинг руҳий ҳолатига салбий таъсир кўрсатади. Шу билан бирга, ижтимоий хусусиятларида ҳам ўзгаришлар юзага келади. Ажрашгандан сўнг иккала томон ҳам аввалгисидан яхшироқ ҳамкорни қидира бошлайди. Лекин бу ҳар доим ҳам муваффақиятли кечавермайди.\nБир олим оиласи билан ажрашмоқчи бўлганида, дўстлари нима сабабдан ажрашмоқчилигини сўрашибди. У лом‑мим демабди. Шунда дўстлари, «ҳа нима бўлди», дейишганида: «агар унинг айбларини айтсам-у, кейин ажрашсам, бировнинг хотинини ёмонлаган бўламан, ажрашмасам эса ўз хотинимни», деган экан.


Бу иллюстратив сурат - Қўнғиротдаги воқеага алоқаси йўқ.\nЙўлдошларига кўра¸ 12 ноябрь тунги соат 11 лар атрофида халқаро магистраль йўлнинг Қўнғирот туманидан ўтувчи қисмида улар ўтирган Ласетти машинасини йўл ҳаракати хавфсизлиги ходимлари тўхтатган.\nИнспекторлар¸ протокол устида юзага чиққан тортишувни видеога олган Насимжондан телефонини тортиб олишга урингани ортидан¸ у қоча бошлаган.\nОрадан 20 дақиқа ўтиб¸ шериклари Насимжоннинг магистраль йўл бўйида ëтган ўлигини топган.\nДастлабки экспертиза Холиқовнинг юрак хуружидан ўлгани ҳақида хулоса чиқарган бўлса-да¸ шериклари унинг ИИБ ходимлари томонидан уриб ўлдирилганини иддао қилмоқда.\nҚўнғирот туман ИИБсининг Озодлик гаплашган расмийси¸ ўлим юзасидан туман прокуратураси суриштирув ўтказаëтганини билдирди.\nМагистраль йўл бўйидаги тортишув\nСамарқандлик Насимжон Холиқовнинг Қорақалпоғистондаги сирли ўлими тафсилотларини Озодликка унинг сафардошлари хабар қилди.\n20 дақиқа ичида рўй берган ўлим\nОзодлик билан суҳбатда воқеа гувоҳлари¸ орадан 20 минутча ўтиб¸ ўзларини ушлаб турган ЙПХ ходимлари тўсатдан машинага ўтириб¸ жўнаб қолгани¸ Насимжонни қидириб 500 метрча юргандан кейин¸ унинг йўлда ëтган ўлигига дуч келишганини айтди:\nҚўнғирот туманида ўтказилган дастлабки тиббий экспертиза¸ Насимжон Холиқов қочаëтган пайтда юракка кислород етишмаслиги оқибатида ўлган¸ деган хулоса чиқариб берган.\nАммо шериклари¸ соппа-соғ йигит ҳақида чиқарилган бу хулосага ишонмасликларини айтади.\nҚўнғирот туман ИИБсининг Озодлик гаплашган расмийси¸ Насимжон Холиқовнинг йўл ҳаракати инспекторлари тўхтатгани ортидан ўлганини инкор қилмади.\nЎлим сабабларига оид шериклари айтаëтган иддаоларга муносабат сўралганда бу расмий¸ “Воқеа билан прокуратура шуғулланаяпти¸ улардан маълумот олинг”¸ дея суҳбатни қисқа қилди.\nҚўнғирот ва Нуробод туман прокуратурасидан бу борада маълумот олишнинг имкони бўлмади.\nИИБ ходимлари билан боғлиқ ўлимлар рўйхати узаймоқда\n18 ноябрь куни Озодлик сўроққа олиб келинган булунғурлик 57 яшар Насриддин Жабборовнинг туман ИИБсида ўлгани ҳақида хабар қилган эди.\nЎша куниëқ президент фармони билан ИИВнинг мамлакат қамоқ ва ҳибсхоналари учун масъул ўнга яқин юқори лавозимли амалдорлари ишдан олинди.\nОзодликка маълумот берган ИИВ мулозимлари¸ ички ишлар тизими ходимлари томонидан уриб ўлдирилганларга оид маълумотлар президент фармонига қисман сабаб бўлганини билдирди.\n“Бу бўшатишлардан кейин 21 ноябрь куни Ички ишлар вазири ўринбосари Одилов селектор ўтказди ва тўрт кун олдин қийноқлар бўйича БМТ йиғилишида қатнашганини айтди. Унга кўра¸ Ўзбекистон қамоқ ва ҳибсхонасида ўлган ҳар бир ҳолат¸ хусусан¸ Фарғона вилояти Ўзбекистон тумани ИИБсида ўлган шахс иши БМТ назоратига олинган. Бундай ўлимлар Мирзиëев ҳукумати шаънига доғ бўлиб тушмоқда”¸ деди 22 ноябрь куни Озодлик гаплашган ИИВ мулозими.\n2017 йил охирида президент Мирзиëев қийноқлар ва гумонланувчиларга нисбатан зўравонликлар олдини олиш мақсадида тергов ва вақтинча сақлаш ҳибсхоналари видеокузатув воситалари билан жиҳозланишини айтган эди.\n- Энг муҳими, ноқонуний усуллар қўллаш тўғрисидаги биронта ҳам хабар эътиборсиз қолмаслиги шарт. Прокуратура органлари ҳар бир ҳолат бўйича чуқур текширув ўтказиб, айбдор шахсларнинг муқаррар жавобгарлигини таъминлайди, - деган эди Ўзбекистон Конституцияси қабул қилинганининг 25 йиллигига бағишланган тантанали маросимда чиқиш қилган президент Шавкат Мирзиёев.\nЎтган ой ИИВ Тошкент кўчаларида йўл-патруль хизматлари ходимларига бериладиган бодикамералар синовдан ўтказилаëтганини билдирган эди.\n“Мобиль видеокамераларнинг ишга туширилиши биринчи навбатда шу соҳа вакиллари учун зарур. Сабаби, камералар орқали вазиятни доимо назорат қилиб туриш имконияти ошади. Назорат кучайтирилган жойда эса тартиб-интизом бўлади. Камералар эса ҳар бир ҳолатни ошкора кўрсатиб беради. Шу сабабли барча ҳаракат иштирокчиларини “Йўл ҳаракати қоидалари”га қатъий амал қилишга чақирамиз.\nУнутманг, йўл-патруль хизмати инспектори билан ўзаро муносабатингиз мобиль видеокамералар нигоҳида турибди!”¸ деб хабар берган эди ИИВ Йўл ҳаракати хавфсизлиги бош бошқармаси.\nҲозирча Қўнғирот туман ЙҲХБ ходимларининг самарқандлик ҳайдовчилар билан бўлган вазиятни у ëки бу шаклда видеотасвирга олган-олмагани Озодликка маълум эмас.


Илмли минг йил яшар » MUZAFFAR.UZ\nИлмли минг йил яшар\nҲадисларда ёзилишича, ҳар куни ота-онангизни зиёрат қилсангиз, сиз учун Жаннатнинг икки эшиги ҳам очиқдир. Агар бирини зиёрат қилсангиз, Жаннатнинг бир эшиги очиқ, дейилади. Демак, фарзанд ота-онадан ҳол-аҳвол сўраб турмаса, Жаннат эшиги унинг учун ёпиқдир.\nЮртимизда ота-онасининг дуосини олиб яшаётган фарзандлар кўп. Шулардан бири, Сурхондарё вилояти, Термиз шаҳрида истиқомат қилаётган Муҳаммадназар ака ва Малоҳат опа Умбаровлар оиласидир.\nОила сардори Муҳаммадназар акани кўпчилик оддийгина қилиб "Маҳмуд ака" дейишади. Шуниси маъқул, кўнгилга яқин бўлса керак-да! У киши Сурхондарё вилоят ИИБсининг тергов бўлими бошлиғи, вилоят прокурорининг катта ёрдамчиси ва прокурор лавозимларида ишлаб келганлар. Бугунги кунда эса нафақада, аммо уйда ҳам тинчгина ўтиролгани йўқ. Ҳуқуқий маслаҳатчи ва адвокатлик ишлари билан машғулдир.\n- Отам Умар Абдураҳмон ўғлини Сталин даврида ноҳақдан-ноҳақ қулоқ қилиб узоқ юртларга жўнатиб юборганлар. Биз кўзларимизда ёш билан ортидан бўзлаб қолганмиз. Ўша пайтда қишлоғимизда жуда кўпчилик отасидан жудо бўлиб қолганди. Ўшанда бундай ноҳақликка чидай олмай, ўз-ўзимга "Катта бўлсам, терговчи бўламан. Одамлар ноҳақдан-ноҳақ сургун бўлмайди. Ҳамманинг отаси ўз уйида бўлади", дея сўз берганман.\nБиз анча вақтгача отамиз меҳридан, ғамхўрлигидан бенасиб бўлдик. Хрушчев даврида эса отамизни оқлашди. Хайрият, отамиз уйимизни тўлдириб кириб келдилар. Қувончимизни сўз билан ифодалаш қийин. Узоқ йиллик айрилиқлардан сўнг дийдор кўришдик.\nОтам дунёвий ва исломий илмларни яхши билардилар. Сургундан қайтгач, Имом ат-Термизий масжидида имомлик қилиб, одамларни фақатгина яхшилик ва эзгулик ишларига чорладилар. Бизларни эса ҳалол бўлишга, тўғрисўзликка, меҳнат қилишга ундади. Тоғам Чори Жўраев Сурхондарё ва Наманган вилоятларида прокурор бўлиб ишлаганди. Уларга ҳавасим келарди. Вафот этгач, ўзи туғилган, яшаган Шерободдаги кўчалардан бирига номини қўйишди.\nОтам раҳматли бир ривоятни бизларга қайта-қайта айтиб берардилар.\n"Ривоят қилишларича, мусулмонлар халифаси Хорун-ар Рашид халқ ҳаётини ўрганиш учун фақирона кийиниб, бозорга тушибди. Бир қассобдан қўй сотиб олиб, ундан неча кило гўшт ва ёғ чиқишини сўрабди. Қассоб қўйни чамалаб, 14 кило гўшт ва 4,5 кило ёғ чиқишини айтибди.\nУйга қайтгач, уни сўйдиришса, ҳақиқатдан ҳам қассоб айтгандек чиқибди. Халифа ўша қассобни топтириб келиб, ундан дунёвий ва диний илмлардан сўрабди. Қассоб жавоб беролмабди. Чунки у бундай илм олмаган эди.\n- Эй қассоб! Қани сенда ватанга муҳаббат, халқингга муҳаббат! Наҳот ҳалол ва ҳаромнинг фарқига етмасанг? - дебди халифа.\nКейин жар чақиртириб, қассобни дунёвий ва диний илм олмагани, ҳалол-ҳаромнинг фарқига бормагани учун бошқаларга ибрат бўлсин деб остирмоқчи бўлибди. Эртаси куни халифа олдига икки ёш йигитча кириб келибди. Уларнинг одобини кўрган халифа "фарзандинг шундай бўлса" деб қўйибди. Йигитчалар "Отамиздан сўралган саволларни биздан сўранг!" - дейишибди.\nХалифа йигитчаларни узоқ саволга тутиб, уларнинг зеҳни ва илмига қойил қолибди.\n- Эй муҳтарам жамоа! Бола - лой, ота ва она кулол эмасми? Бола онадан ўғри, қотил ёки алдоқчи бўлиб туғилмайди. Уни тарбияловчи ота-она ва ташқи муҳитдир.\n- Отамизга чиқарган ҳукмни отамизга эмас, унинг отасига чиқариш керак эди. Отамиз ўзи илмсиз бўлса ҳам, бизни шунчалик илмли, маърифатли бўлишимизга шароит яратди. Отамиз таҳсинга лойиқдир, - деди қассобнинг катта ўғли.\nХалифа узоқ сукут сақлаб деди:\n"Вазирим сен истеъфога чиқ. Шу йигитча менга вазир бўлсин. Қассобни эса устига зарбоп тўн ёп, бу элга ибрат бўлсин. Чунки бизнинг келажагимиз - фарзандларимиз. Бола тарбиялашдаги олижаноблиги учун қассоб шунга лойиқдир. Қассобнинг отаси тирик бўлса, олиб келинг, ўлган бўлса, гўрига ўттиз дарра уринг. Отаси унга қассобчиликдан бошқа нарсани ўргатмагани учун", дебди.\nҚиссадан ҳисса шуки, фарзандларимизни ўқимишли қилиш ота-оналарнинг вазифасидир. Турмуш ўртоғим Малоҳат жудаям кўнгли бўш, раҳмдил, шоира аёлдир. У аввалига "Саодат", "Гулистон" журналларида журналистлик қилди. Кейин бу ердаги вилоят ўлкашунослик музейида бўлим мудири бўлиб ишлади.\nБешта фарзандимиз бор. Музаффар - журналист, "Ҳамшира" журналида бўлим муҳаррири, Моҳигул - чевар, Мавжуда - уй бекаси, Мақсуд - бўлажак журналист, ҳозирча талаба, Мажид - 2-синф ўқувчиси.\nЎзим нафақада бўлсам ҳам ҳанузгача кимдир эшигимни қоқиб маслаҳат ёки ёрдам сўраб келишади. Ҳеч қачон уларни ноумид қайтармайман. Кимларгадир кераклигингни ҳис қилиб яшаш ҳам бахт экан.\nМуҳаммадназар ака билан суҳбатимиз бироз чўзилди. Асосийси, бахтли оиланинг сардори ҳанузгача одамларнинг ҳожатларини чиқараётганини англаб, хурсанд бўлдим.\nХонбиби Маҳамова. 2007 йил.\nМанба: "Оила тилсими" газетаси.\nЧоп этилган: 28-12-2020, 21:54\nКўрилган: 3 845\nЯнги йилга илтижо\nЧоп этилган: 30-12-2020, 07:05


«Шаршара» + эшак = ? » Ўзбекистон янгиликлари – Zamin.uz\nМана энди тушундим, нима учун «эшак»лар тоифаси кўпайиб кетганлигини…\nБундай тойифаларни келиб чиқишига ҳаром луқма, яъни ит, эшак, чўчқа каби гўшти ҳаром қилинган ҳайвонларни гўштини истеъмол қилиш сабаб бўлмоқда. Бу ҳайвонларни гўштини истеъмол қилиш инсон табиатига, хулқига, кўринишига, соғлиғига салбий таъсир кўрсатади. Чўчқа гўшти инсонни ориятсиз, даюс қилиб қўйса, ит гўштини истеъмол қилиш баджаҳл, бадхулқ, одам ёқмас одомови, тоқатсиз қилиб қўяди. Эшак гўштини истеъмол қилишни фаҳм-фаросатга қанчалик таъсир қилишини фаҳмлаш унчалик ҳам қийин эмас. Шундай бўлсада эшакларни феъл-атворлари тўғрисида бир оз тўхталиб ўтсам:\nХалқимиз орасида «эшак семирса, эгасини тепади» деган ибора юради.\nЭшак шундай жонворки, унга қанчалик қўпол муоммалада бўлсангиз ҳам кўтаради. Уриб-тепиб, сўкиб «эшаклик» қилсангиз ҳам миқ этмайди. Бошини ҳам қилиб тураверади. Жуда меҳнаткаш бўлади. (Эшакдек ишлайверади.)\nАммо, эшакка раҳмингиз келиб, сийлаб, худди отга муомала қилгандек эркалаб суйсангиз, арпа, сули, ем берсангиз, бу сийловингизни кўтаролмайди. Қилган яхшиликларингиз эвазига сизни боплаб тепади ёки тишлайди. Ўзига умуман яқинлаштирмай қўяди. Ана ўшанда эшак ўзини ҳақиқий «эшаклигини» кўрсатади.\nТиббиёт емакларимиз таркибидаги моддаларни инсон табиатига таъсирини аллақачон исботлаган. Эшак, ит, чўчқа каби ҳайвонлар гўштини зарарлари ҳақида китоблар ёзилган.\nФикримни нима учун «эшак»лар кўпайиб кетганлиги тўғрисидаги қочирим билан бошлаганлигимни аллақачон тушундингиз. Худди шундай. Хозирда шундай тоифалар пайдо бўлганки, ўзини тарбия қилиб вояга етказган ота-онасини тан олмайдилар. Уларга озор беришади. Ҳатто, уриб тепадиганлари қанча ?!\nАллоҳ инсофи тавфиқ берсин!\nУларга таълим берган устозларига қилаётган муоммаласини-ку, айтмасам ҳам бўлади. Устозларини одам ўрнига кўришмайди. Устозларига нисбатан заррача бўлсин ҳурмат ҳисси йўқ у эшактабиатларда. Юртимизда яшаб ўтган уломалар, олимлар, тариқат пешволарига тош отаётганлари қанча.\nДинимиз емакларимиз тўғрисида жуда қатъий талаблар қўйгани бежизга эмас. Ҳалол — ҳаром ажратилган! Ҳатто ҳалолни ҳам ҳаромдан топилган маблағлар воситасида ҳарид қилиб, истеъмол қилишни натижаси қандай бўлишини барчамиз кўриб билиб турибмиз. Энди ҳаром луқмани натижасини айтмасак ҳам бўлади…\nЯнгиликлар » Жамият » «Шаршара» + эшак = ?\n05:53 Самарқандда эшак сўйган "бизнесменлар" суд қилинди


Сербияда Универсиада бошланади\n19 апрел 2021, Тошкент вақти: 18:50\nБугун Сербияда 25 -Универсиада ўйинларига старт берилади.\nБироқ яқинда Мексикада тарқала бошлаган ва кейинчалик жаҳоннинг кўпгина давлатларида қайд этилган чўчқа гриппи Универсиада билан боғлиқ хавотирларни кучайтирмоқда.\n12 кун давом этадиган Универсиадада 140 давлатдан келган 10 минга яқин спортчи иштирок этади. Бундан ташқари Белград шаҳрига юзлаб хорижлик журналист ва расмий делегациялар ташриф буюрганлар. АҚШ, Хитой ва Россиянинг ҳар бири Универсиадага 500 кишилик делегация юборган.\nУниверсиада ташкилотчиларига кўра, 6 мингга яқин полициячи хавфсизликни таъминлайди. 10 мингга яқин кўнгиллилар ҳам жалб қилинган.\nАйни пайтда Сербия Соғлиқни сақлаш вазирлиги расмийлари мамлакатда H1N1 вирусининг янада тарқалиши мумкинлигидан ташвиш билдирмоқдалар.\nСўнги маълумотларга кўра, шу кунгача Сербияда 11 кишида чўчқа гриппи аломатлари аниқланган.


Энг кўп қурол-аслаҳа сотувчи давлатлар » Ўзбекистон янгиликлари – Zamin.uz\nЭнг кўп қурол-аслаҳа сотувчи давлатлар\nРоссия, Европа ва Осиё қурол ишлаб чиқарувчилари қурол-аслаҳа сотиш ҳажмини оширмоқдалар. Бу орада АҚШ ҳарбий концернларининг савдо ҳажмлари қисқармоқда, деб айтилди дунё муаммоларини тадқиқ қилувчи Стокгольм институти (SIPRI) ҳисоботида.\nҲисоботга кўра, дунёда қурол-аслаҳа сотиш бўйича ҳали ҳам етакчи ўринни АҚШ компаниялари эгалламоқда: 2015 йилда бу компаниялар 209,7 млрд долларлик қурол-аслаҳа сотишган, бу эса 2014 йилдагидан 3 фоиз камроқ бўлган. АҚШ компаниялари улушига дунёда сотилган бутун қурол-аслаҳанинг 56,6 фоизи тўғри келган.\nҚурол-аслаҳа сотиш бўйича 2-ўринни Буюк Британия эгалламоқда: британ компанияларининг ҳисобига 10,6 фоиз савдолар тўғри келмоқда. 3-ўринни Россия 8,1 фоиз билан эгалламоқда, бу эса 2014 йилга нисбатан 6,2 фоизга кўпроқ. 2013 йилда Россия компаниялари савдо ҳажмларини 20 фоизга, 2014 йилда эса 48 фоизга оширишган.\n4-ўринда 5,8 фоиз билан Франция, кейин эса қолган Европа давлатлари бормоқда.\nРивожланаётган давлатлар орасида Туркиянинг қурол-аслаҳа савдо ҳажми ошаётганлигини қайд қилиш керак. 2015 йилда қурол-аслаҳа ишлаб чиқарувчи турк компаниялари савдо ҳажмини 2014 йилга нисбатан 10,2 фоизга оширишган.\nТеглар: келган камроқ етакчи ўринда савдо қилиш\nАҚШ Саудия Арабистонига 300 млрд долларлик қурол-аслаҳа сотмоқчи\n08:56 / 13-05-2017\nОбама Россияни нефт, газ ва қурол сотувчи заиф мамлакат, деб атади\n23:33 / 17-12-2016\nРоссия 2015 йилда 58 та давлатга қурол-аслаҳа етказган\n07:19 / 19-05-2016\n21:50 / 16-03-2015


ИнтерФУТБОЛ :: Футбол коронавирусга қарши: Шифохоналарга ёрдам бераётган клублар, футболчилар ва ...\nФутбол коронавирусга қарши: Шифохоналарга ёрдам бераётган клублар, футболчилар ва ...\nФутбол дунёси коронавирус пандемиясига қарши курашда ўз ёрдамини аяётгани йўқ: ниқоблар сотиб олишдан тортиб, вирусга қарши кураш учун пул маблағлари йиғишга қадар. Қуйида шулардан бир нечтасини намуна сифатида тақдим этамиз. Катта эҳтимол бундай вақтда қилинаётган хайрли ишлар миқдори ўйлаганимиздан ҳам кўп. Бироқ биз улар ҳақида бироз вақт ўтиб билармиз, балки умуман улар ҳақида била олмаслигимиз ҳам мумкин.\n— Италиянинг собиқ бош вазири ва «Милан» клуби собиқ эгаси Силвио Берлускони Ломбардия шаҳрида коронавирусга қарши кураш учун 10 миллион евро хайрия қилди. Қайд этиш жоиз, Италиянинг ушбу ҳудудида вирус билан зарарланганлар сони бошқа ҳудуддагиларга нисбатан анча кўп. Ушбу маблағга 400 беморни доимий парвариш қилиш имкониятига эга шифохона қурилиши бошлаб юборилди.\n— «Ювентус»га эгалик қиладиган Аньелли ойиласи Ломбардияга қўшни Пемонт шаҳрига Берлускони каби 10 миллион евро тақдим этди. Бундан ташқари Турин клуби соғлиқни сақлаш маҳаллий департаментига 500 минг евро миқдорида пул йиғиб берди. Ушбу маблағга шифокорлар учун арзон бўлмаган 150 та респиратор сотиб олинади.\n— Донецкнинг «Шахтёр» клуби хўжайини Ринат Ахметов коронавирус билан қарши курашга 10 миллион евро атрофида маблағ ажратди. Ушбу пулларга коронавирусни аниқлайдиган 20 мингдан ортиқ экспресс-тестлар, таҳлил аппаратлари, шахсий ҳимоя воситалари ва енгил сунъий вентиляция дастгоҳлари харид қилинади. Бундан ташқари Ахметов яна 300 мингта тест ҳамда 200 та вентиляция аппаратлари сотиб олиб беришни ваъда қилган.\n«Коронавирус — инсоният биринчи бор катта кўламда дуч келган оғир мусибат. Бундай ҳолатда ҳар бир украиналик мамлакатимизга аниқ қандай ёрдам кўрсата олиши ҳақида ўйлаб кўришига ишонаман. Биз четда турмаймиз — ёрдам берганмиз, беряпмиз ва бунда давом этамиз. Фақатгина кучларимизни бирлаштирган ҳолда Украина олдида турган барча қийинчиликларни енга олишимиз мумкин», — дейди Ахметов.\n— «Бавария» ҳамда Польша терма жамоаси ҳужумчиси Роберт Левандовски ҳам кўнгилли равишда рафиқаси Анна билан биргаликда коронавирусга қарши кураш учун хайрия жамғармасига 1 миллион евро хайрия қилди.\n«Ҳаммамиз қийин вазиятда қолдик. Ҳозир барчамиз битта жамоада ўйнаяпмиз. Келинглар, ушбу жангда кучлироқ бўламиз. Агар кимгадир ёрдам бериш қўлимиздан келса, келинг буни амалга оширамиз. Ҳаммаси тез орада ўз ўрнига тушишига ишонамиз», — дейилади Левандовскилар баёнотида.\n— Левандовскилар қаторида унинг клубдошлари Йозуа Киммих ҳамда Леон Горетцка ҳам 1 миллион евро миқдоридаги маблағни коронавирус билан курашга йўналтирди. Улар Wе Kick Cоronа платформасини ишга туширди. Унга ҳар бир хоҳловчи қўшилиши мумкин. Хайрия қилиш ёки ёрдам сўраш имконияти яратилди. «Саломатлик — биз учун ҳамма нарса. Ҳозир эса қандай бўлмасин, хоҳ кичик ёки катта бирдамлик зарур. Ҳамма ёрдам бериши мумкин», — дея таъкидлади Киммих.\nЙозуа ва Леоннинг ғоясини Матс Ҳуммелс, Лерой Сане, Бенедикт Ҳеведес каби футболчилар қўллаб-қувватлади. Улар ҳозирга қадар 2,5 миллион евродан ортиқ маблағ йиғишга эришди. Бундан ташқари Германия терма жамоаси футболчилари ва мураббийлари биргаликда вирусга қарши кураш учун 2,5 миллион евро тақдим этади.\n— «Интер» собиқ хўжайини Массимо Моратти Ломбардия соғлиқни сақлаш вазирлигига 1 миллион евро ажратди.\n— Златан Ибрагимович Kick the Coronavirus away ташвиқот кампаниясини бошлади. У 100 минг евро ажратди. 2 кунда эса кампания орқали 300 минг евро йиғишга эришди.\n— «Келинг биргаликда бу вирусни улоқтириб ташлаймиз ва бу ўйинда ғалаба қозонамиз. Агар вирус Златанга келмаса, Златан вирус ёнига боради», — дея чиқиш қилди Златан Ибрагимович.\n— Хайрия қилган футболчилар рўйхати ҳам бойиб бормоқда. Улар қаторида Лоренцо Инсинье (100 минг евро), Садио Мане (40 минг фунт), Каспер Шмейхель (20 минг фунт) каби футболчиларни кўриш мумкин.\n— СПАЛ ҳужумчиси Андреа Петанья вирусга қарши кураш учун 30 минг евро хайрия қилди. Шунингдек, яна 170 минг евро йиғилишида бош-қош бўлди. Йиғилган маблағлар Миландаги шифохоналардан бирига тақдим этилган. «Торино» ҳужумчиси Симоне Заза 10 минг евро хайрия қилиб яна 50 минг евро йиғилишига ёрдам берди. Ҳозирда маблағ йиғиш ишларини фаол давом эттирмоқда. «Ювентус» вакли Федерико Бернардески 50 минг евро ўз ёнидан вирусга қарши кураш учун ажратди. У ҳам Заза сингари пул йиғиш ишларида қатнашмоқда. Бундай мисолларни кўплаб келтириш мумкин.\n— «Аталанта» мухлислари ташаббус орқали чиқиб, 40 минг евро йиғди ва пулларни Бергамодаги шифохоналардан бирига тақдим қилди. Бергамо Ломбардиядаги коронавирусдан энг кўп зарарланган ҳудудлардан бири бўлиб турибди.\n— Клублар ҳам четда тургани йўқ. «Интер» краундфандинг орқали Миландаги Луижи Сако номидаги шифохона учун #TogetherAsATeam шиори остида маблағ йиғишни бошлаб юборган. Футболчилар 500 минг евро йиғиб берди. Мухлислар эса 100 минг евродан кўпроқ маблағ йиғиб берди. Ушбу маблағлар ҳисобидан маҳаллий соғлиқни сақлаш ташкилоти учун 300 минг дона ниқоб харид қилинди.\n— «Рома», «Фиорентина», «Милан», «Ювентус» клублари краудфандинг орқали ҳар бири 400—500 минг евродан маблағ йиғишга эришди. Римликлар бундан ташқари жамоа билан 200 минг евро йиғиб, 8 минг жуфт тиббиёт қўлқоплари, 2 минг шиша антисептик воситалари, 5 та енгил сунъий вентиляция аппаратлари ва доимий парвариш учун бир нечта осма каравотлар сотиб олди.\n— Англияда чемпионат ўйинлари охиргилардан бўлиб тўхтатилди. Шунга қарамай АПЛ клублари ҳам қараб тургани йўқ. Масалан, «Челси» клуб хўжайини Роман Абрамовичнинг топшириғи билан «Стемфорд Бриж» яқинидаги меҳмонхонасини мамлакат соғлиқни сақлаш тизими ходимларига бепул фойдаланиш учун тақдим этди.\n— «Манчестер Сити» ва «Манчестер Юнайтед» биргаликда #ACityUnited ҳештеги остида 100 минг фунт йиғди ва мухлисларни ҳам бу хайрли ишга қўшилишга чорлади.\n— «Спортинг» хўжайини Фредерику Варандаш қийин вазиятда ватани олдидаги бурчини узиш учун асосий касби — шифокорликка қайтди.\n— Таниқли агент Жорже Мендеш 200 мингта тиббиёт халати, Портудаги шифохона учун 3 та енгил сунъий вентиляция аппаратларини сотиб олди. Унинг асосий мижози Криштиану Роналду эса она ватанидаги госпиталлардан бирига 40 мингта маска сотиб олиб берди.


Инсон ҳуқуқлари бўйича Ўзбекистон Республикаси Миллий маркази, Олий Мажлиснинг Инсон ҳуқуқлари бўйича вакили (омбудсман), Бош прокуратура, Адлия ва Ички ишлар вазирликлари, Олий суд ҳузуридаги Тадқиқот маркази, Ўзбекистон нодавлат нотижорат ташкилотлари миллий ассоциацияси ҳамда БМТ Тараққиёт дастури ва ЕХҲТнинг Ўзбекистондаги лойиҳалари координатори, К. Аденауэр ҳамда Ф. Эберт номидаги жамғармалар ҳамкорлигида ташкил этилган мазкур тадбирда Олий Мажлис Қонунчилик палатаси депутатлари ва Сенати аъзолари, ижро ҳамда суд ҳокимияти органлари, фуқаролик жамияти институтлари, ҳуқуқшунос олимлар жамоатчилиги, таълим муассасалари, оммавий ахборот воситалари, шунингдек, халқаро ташкилотлар, дипломатик корпус вакиллари қатнашди.\nҚайд этилганидек, мамлакатимизда амалга оширилаётган кенг кўламли ижтимоий-иқтисодий ислоҳотлар туфайли инсон ҳуқуқлари, эркинликлари ва қонуний манфаатлари устуворлигидан келиб чиқадиган, халқаро принцип ҳамда нормаларга асосланган ҳуқуқий пойдевор яратилди. Натижада инсоннинг шахсий, сиёсий, иқтисодий, ижтимоий ва маданий ҳуқуқларига доир мустаҳкам қонунчилик тизими шакллантирилди. Муҳими, уларга риоя қилиниши юзасидан мониторинг ҳамда парламент эшитувлари ўтказилаётгани, мавзу бўйича семинарлар ва конференциялар уюштирилаётгани инсон ҳуқуқ ҳамда эркинликларини таъминлаш борасидаги фаолият самарадорлигини янада оширишга хизмат қилмоқда.\nШунингдек, инсон ҳуқуқларини муҳофаза этишнинг миллий механизми ишлаб чиқилди. Мазкур механизм ижтимоий шериклик асосида давлат органлари ва фуқаролик жамияти институтлари фаолиятини қамраб олаётгани билан эътиборлидир. Бу борада, албатта, инсон ҳуқуқлари бўйича миллий институтлар алоҳида ўрин тутади. Бугун улар давлат органлари, нодавлат нотижорат ташкилотлари ҳамда халқаро ташкилотлар билан мунтазам ҳамкорлик қилиб, инсон ҳуқуқларини таъминлашга муносиб ҳисса қўшаяпти.\nХалқаро экспертлар суд-ҳуқуқ тизимини ислоҳ қилиш ва одил судлов соҳасида инсон ҳуқуқ ҳамда манфаатларини муҳофазалаш кафолатларини мустаҳкамлаш Ўзбекистонда олиб борилаётган демократик ислоҳотларнинг муҳим йўналишларидан бири эканига алоҳида эътибор қаратишди. Хусусан, мустақилликнинг илк йиллариданоқ Конституциямиз талаблари асосида суд ҳокимияти мустақиллигини таъминлаш ҳамда уни фуқароларнинг ҳуқуқ ва эркинликларини ишончли ҳимоя эта оладиган мустақил давлат институтига айлантиришга қаратилган изчил ислоҳотлар амалга ошириб келинмоқда. Натижада ўтган давр мобайнида жиноят-процессуал, фуқаролик-процессуал қонунчилиги жиддий ислоҳ қилиниб, суд тизими ижро этувчи ҳокимият органлари таъсиридан чиқарилди.\nТадбир иштирокчилари таъкидлаганидек, БМТнинг инсон ҳуқуқлари бўйича таълим соҳасидаги ўн йиллик декларацияси доирасида Ўзбекистонда инсон ҳуқуқлари соҳасида узлуксиз таълим тизими яратилган бўлиб, ҳозирги пайтда у юқори самара бераётир. Қатор олий таълим муассасаларида инсон ҳуқуқлари бўйича махсус кафедралар ташкил қилинган бўлса, таълим муассасаларида “Инсон ҳуқуқлари” ҳамда Ўзбекистон Республикасининг Конституциясини ўрганиш бўйича ўқув курслари мавжуд.\nЎзбекистонда инсон ҳуқуқ ва эркинликлари соҳасига доир кенг ахборот-маърифий фаолият йўлга қўйилгани халқаро экспертлар диққат-эътиборида бўлди. Масалан, инсон ҳуқуқлари бўйича 120 дан ортиқ асосий халқаро-ҳуқуқий ҳужжатлар ўзбек тилига таржима қилиниб, чоп этилди. Мамлакатда ҳуқуқни ҳимоя қилиш мавзуси билан боғлиқ 30 га яқин газета ҳамда журналлар мунтазам нашр этилмоқда.\nКонференцияда Конституциямизда нодавлат нотижорат ташкилотларига кенг ўрин берилгани ва уларнинг эркин фаолият кўрсатиши кафолатлангани хусусида ҳам батафсил сўз юритилди. Шунга кўра, Ўзбекистонда замонавий демократик нормаларга ҳамда халқаро стандартларга жавоб берадиган, нодавлат нотижорат ташкилотлари эркин ривожланиши кафолатини таъминлайдиган қонунчилик, норматив-ҳуқуқий база яратилди.\nЎтган даврда давлат билан фуқаролик жамияти институтлари ҳамкорлигини тартибга соладиган 10 дан зиёд қонун ҳужжатлари қабул қилинди. Улар орасида “Давлат ҳокимияти ва бошқаруви органлари фаолиятининг очиқлиги тўғрисида”ги ҳамда “Ижтимоий шериклик тўғрисида”ги қонунлар муҳим ўрин тутади. Чет эллик экспертларнинг фикрича, одамлар онгида демократик қадриятларни мустаҳкам қарор топтириш ва уларнинг сиёсий ҳамда фуқаролик фаоллигини оширишда, шунингдек, мамлакатда юз бераётган демократик ўзгаришлар кўламини янада кенгайтириш ҳамда чуқурлаштиришда мазкур ҳужжатларнинг аҳамияти беқиёсдир.\nШу билан бир қаторда, кейинги даврда қабул қилинган ҳуқуқий ҳужжатлар асосида ННТнинг аҳолига ҳуқуқий ёрдам кўрсатиш, фуқаролар сиёсий ва ҳуқуқий онги ҳамда ҳуқуқий маданияти даражасини ошириш, ёшлар ва хотин-қизлар бандлигини таъминлашга кўмаклашиш ҳамда ижтимоий ҳимояга муҳтожларни ҳар томонлама қўллаб-қувватлаш ва бошқа масалалардаги роли ҳамда аҳамияти ошди. Буни ҳозирги вақтда Ўзбекистонда жамият ҳаётининг турли соҳаларида 8200 дан ортиқ ННТ самарали фаолият кўрсатаётгани мисолида ҳам яққол кўриш мумкин.\nХалқаро конференцияда қатнашган хорижлик экспертлар қонунчилик, ижроия ва суд ҳокимияти органлари фаолиятини демократлаштириш билан боғлиқ ислоҳотларни юқори баҳолади. Айни чоғда улар давлат ҳамда фуқаролик жамияти институтлари ўртасидаги ижтимоий шерикликни ривожлантириш борасида Ўзбекистон сиёсатининг муҳим йўналишларини қўллаб-қувватлади.\nИкки кунлик халқаро конференция доирасида кўрилган масалалар юзасидан таклиф ва тавсиялар ишлаб чиқилди.\nСимона Граната МЕНГИНИ,\nЕвропа Кенгашининг Венеция комиссияси котиби ўринбосари:\n— Ўзбекистон қисқа вақт мобайнида жамиятни демократлаштириш ҳамда қонун устуворлигини таъминлаш, инсон ҳуқуқ ва эркинликларини ишончли ҳимоялаш борасида юқори натижаларга эришди. Парламентнинг ҳуқуқий мақомини юксалтиришга қаратилган ислоҳотлар унинг жамиятдаги ўрни ва роли кучайишига, қабул қилинаётган қонунларнинг сифати ошишига, ижро этувчи ҳокимият органлари устидан парламент назорати бўйича ваколатлардан фаол фойдаланишга олиб келгани, айниқса, эътирофга лойиқ. Зеро, буларнинг барчаси инсон ҳуқуқ ҳамда эркинликларини ишончли муҳофаза қилиш имконини бермоқда. Тадбирда шулар ва бу борадаги халқаро тажриба билан яқиндан танишдик. Албатта, бу ҳар бир иштирокчи учун манфаатли бўлди.\nЕвропа Кенгашининг Венеция комиссияси эксперти, Прокурорлар халқаро ассоциацияси собиқ президенти:\n— Ўзбекистонда инсон ҳуқуқлари, эркинликлари ҳамда қонуний манфаатларини суд орқали ҳимоя этиш кафолатларини янада кучайтириш, ундан фойдаланиш имкониятини кенгайтириш, судьялар фаолияти самарадорлиги ва ҳуқуқий мақомини оширишга қаратилган муҳим чора-тадбирлар ҳаётга изчил татбиқ қилинаётганидан яхши хабардормиз. Суднинг жиноий иш қўзғаш ҳамда айблов хулосасини эълон қилиш ваколатлари жиноий-процессуал қонунчиликдан чиқарилиши, судгача ишни кўриб чиқиш босқичида тергов устидан суд назорати кучайтирилиши ҳам диққатга сазовор. Шунга мос равишда судьялар ва суд ходимларининг ижтимоий ҳимояси кучайтирилгани ўрганишга лойиқ амалиётдир.\nИнсон ҳуқуқлари соҳасида таълим масалалари бўйича эксперт (Буюк Британия):\n— Бундан икки йилча муқаддам Ўзбекистонда бир муддат яшаганман. Шу боис бу ерда амалга оширилаётган ислоҳотлар ҳамда янгиланишларни доимо катта қизиқиш билан кузатиб бораман. Кейинги даврда кўплаб мамлакатларда инсон ҳуқуқ ва манфаатлари бўйича миллий институтлар фаолиятини самарали йўлга қўйиш бўйича муайян ишлар олиб борилмоқда. Бу жараён мамлакатингизда жадал давом эттирилаётгани таҳсинга лойиқ. Яъни миллий институтлар аҳолининг сиёсий ҳамда фуқаролик позициясини шакллантиришда фаол қатнашаяпти. Бунга халқаро конференцияда баён этилган маълумотлар асосида тўла ишонч ҳосил қилдим. Айниқса, инсон ҳуқуқлари бўйича миллий институтларни ривожлантириш, уларнинг давлат органлари билан ўзаро ҳамкорлигини кучайтириш юзасидан амалга оширилган ишлар менда катта таассурот қолдирди. Мазкур тажрибани ўрганиш ривожланган давлатлар учун ҳам фойдадан холи эмас.\nБрюс Алам АДАМСОН,\nШотландиянинг инсон ҳуқуқлари бўйича комиссияси маслаҳатчиси:\n— Юртингизда олиб борилаётган ижтимоий-иқтисодий ислоҳотлар пировардида инсон ҳуқуқ ҳамда манфаатларини таъминлаш, ҳар бир фуқаронинг эркин ишлаши ва яшаши учун муносиб шарт-шароит ҳамда қулайликлар яратишга қаратилгани билан аҳамиятлидир. Мамлакатнинг қисқа тарихи давомида 16 та кодекс ва 700 дан ортиқ қонун ҳужжатлари ишлаб чиқилгани ҳамда парламент томонидан инсон ҳуқуқлари бўйича 70 дан зиёд халқаро шартномалар ратификация қилингани бунинг яққол далили бўла олади.\nҚисқача айтганда, мамлакатингизда инсоннинг шахсий, сиёсий, иқтисодий, ижтимоий ва маданий ҳуқуқларига доир мустаҳкам қонунчилик тизими яратилди. Эътиборлиси, халқаро конвенцияларга риоя қилиниши юзасидан парламент назорати йўлга қўйилган. Бу инсон ҳуқуқ ҳамда эркинликларини таъминлашда муҳим роль ўйнамоқда. Халқаро конференцияда шу ва бошқа янгиликлар ҳақида атрофлича маълумот олдик.\nИнсон ҳуқуқларини ўрганиш бўйича Хитой кенгаши аъзоси, Нанкай университети юридик факультетининг халқаро ҳуқуқ кафедраси доценти:\n— Президент Ислом Каримов томонидан тақдим этилган Мамлакатда демократик ислоҳотларни янада чуқурлаштириш ва фуқаролик жамиятини ривожлантириш концепциясида илгари сурилган қонунчилик ташаббуслари ҳамда уларнинг аҳамияти ҳақида етарлича бохабарман. Ушбу халқаро конференцияга келишдан олдин “Давлат ҳокимияти ва бошқаруви органлари фаолиятининг очиқлиги тўғрисида”ги, “Ижтимоий шериклик тўғрисида”ги қонунлар мазмун-моҳияти билан атрофлича танишдим. Бу қонунлар фуқаролар онгида демократик қадриятларни мустаҳкамлаш ҳамда уларнинг сиёсий ва фуқаролик фаоллигини оширишда айни муддаодир. Шу маънода, ўтказилган икки кунлик халқаро конференция иштирокчилар учун тажриба мактаби вазифасини ўтади, десак, айни ҳақиқатни айтган бўламиз.\nМазкур рукндаги бошқа мақолалар: « Хорижий экспертлар: «Маҳалла — Ўзбекистонда кучли фуқаролик жамиятини барпо этишнинг муҳим асосларидан биридир»\tМутолаа фикрни тиниқлаштиради »


Пентагон: Россия НАТОни беқарорлаштиришни хоҳламоқда\n12:19 / 24.08.2016\nРоссия НАТО бирлигига путур етказишни хоҳламоқда, дея баёнот берган АҚШ Қуролли кучлари штаблари раҳбарлари қўмитасининг бошлиғи генерал Жозеф Данфорд. Бу ҳақда, РИА «Новости» агентлиги хабар қилмоқда.\nПентагон матбуот хизмати маълумотларига кўра, Данфорд Миллий мудофаа Университети талабалари билан учрашувда «Россиянинг Қримдаги фаолияти, шунингдек, Грузия ва Молдавия ҳукуматларига нисбатан таҳдиди ва Сурияга бераётган ёрдами юзасидан хавотирини билдирган».\n«Россия у (НАТО)ни заифлаштирмоқчи», — деган Данфорд, Россия, ХХР, Эрон, КХДР ва халқаро экстремизм АҚШ учун энг асосий хавф-хатар манбалари эканини таъкидлаган.\nКремль С-300 бўйича маълумотни ошкор этишдан бош тортди\n14:59 / 25.09.2018\nРоссия Суриядаги иштирокини ошира бошлади\n14:40 / 25.09.2018\nОАВ: Кремль губернатор сайловларида юқори натижага эришгани учун ЛДПР ва КПРФни жазолайди\n13:30 / 25.09.2018


Бишкекда тартиб бузувчилар ва экологик вазият дрон ёрдамида кузатилади\nҚирғизистон ўрмон хўжалиги ва табиатни муҳофаза қилиш Давлат агентлиги учувчисиз аппаратлар ёрдамида Бишкекдаги экологик вазиятни ҳар куни мониторинг қилиб боришни режалаштирмоқда.\nМуассаса матбуот хизматининг хабарларига қараганда, дрон шаҳар маркази ва марказий кўчаларини, барча мавзе ва янги қурилишларни, ҳаммом, сауна, шунингдек йирик хусусий корхона ва бозорлар ҳудудларини кузатади. Аппарат атмосферага ифлослантирувчи заҳарли моддалар чиқараётган транспорт воситаларини, ноқонуний тўхташ жойларини, тирбандлик, ЙТҚни бузиш, автомобиль шиналариниёқиш холатларини аниқлашга мўлжаллаган.\nТартиб бузувчилар жазога тортилиши мақсадида барча фото ва видеоматериаллар тегишли давлат идоралари – Давлат экотехинспекциясига, ИИВга, Йўл ҳаракати хавфсизлигини таъминлаш бош бошқармасига юборилади.\nТашаббускорлар дрон Бишкекнинг экологик ҳолатини яхшилашга, ЙХХ бузувчиларни фош қилишга, ноқонуний тўхташларни аниқлашга, шунингдек тирбандлик муаммосини ҳал қилишга ёрдам беришига умид қилмоқда.\nСўнгги йилларда экологик вазият Бишкекнинг асосий муаммоларидан бирига айланди. Ижтимоий тармоқ фойдаланувчилари Бишкекни жаҳоннинг энг ифлосланган шаҳарлари билан таққослашади. Move Green жамоатчилик ҳаракатининг баёнотига қараганда, Бишкекдаги ҳавонинг ифлосланиш даражаси меъёрдан 20 баробар юқори экан.\nШу билан бирга Ўрмон хўжалиги ва табиатни муҳофаза қилиш давлат агентлиги пойтахтдаги ҳавонинг ифлосланиши меъёрида эканлигини айтади. Пойтахт мэрининг фикрича, «одамларни қўрқитиш учун» зарурият йўқ. Аммо муниципалитет экологик вазият «оғир аҳволда» эканинитан олади.


Соғлом авлод келажак пойдевори\n14 Январь 2017 09:29 0 754\nДарҳақиқат, мустақилликнинг дастлабки кунлариданоқ қаддини тик тутган юртимиз спортчилари ўтган 25 йиллик давр мобайнида улкан натижаларга эришишди. Узоққа бормай, ёзда Бразилиянинг Рио-де-Жанейро шаҳрида бўлиб ўтган сўнгги Олимпиада мусобақаларини ёдга олайлик: унда спортчиларимиз, айниқса боксчиларимиз эришган юксак натижалар оламни ҳайратга солди. Албатта, бу ютуқларга осонликча эришилгани йўқ. Яъни муваффақиятлар замирида қанчалик машаққатли меҳнатлар ётгани барчамизга яхши маълум.\nХусусан, сўнгги йилларда юртимиз спортини ривожлантириш учун ҳукуматимиз томонидан кўплаб муҳим ҳужжатлар имзоланди. Таъбир жоиз бўлса, дунёнинг ҳеч бир давлатида спортга эътибор бунчалик кучли эмас. Мазкур фикрни юртимизга меҳмон бўлиб келаётган турли хорижлик мутахассислар ҳам тез-тез такрорлашади. Бу эса албатта, Ўзбекистон фуқароси бўлган ҳар бир инсонни тўлқинлантириб, фахланишга ундайди. Бироқ ёддан чиқармаслик зарурки, спортчи улкан натижаларни қайд этиши учун энг аввало, у жисмонан бақувват, соғлом бўлиши зарур. Бунинг учун эса болалар саломатлигига эътибор кучайтирилиши керак. Чунончи, ер юзида яшаётган барча халқлар ирқи, дини, ижтимоий келиб чиқишидан қатъий назар, ягона ният билан яшашади - фарзандларининг соғлом ва баркамол бўлиб етишишини орзу қилишади. Жумладан, бу хусусият бизнинг болажон халқимиз учун ҳам бегона эмас. Айниқса, истиқлол йилларида бу долзарб масала, яъни ёш авлодни ҳар томонлама баркамол инсон сифатида тарбиялаш давлат сиёсати даражасига кўтарилди. Юқорида таъкидланганидек, муҳтарам Биринчи Президентимизнинг ғамхўрликлари ва ташаббуслари билан мамлакатимизнинг кўплаб шаҳар ва қишлоқларида юзлаб спорт майдончалари, сузиш ҳавзалари, спорт мажмуалари қурилиб, фойдаланишга топширилди. Ёшлар орасида соғлом турмуш тарзини тарғиб этишга катта эътибор қаратилди ва бундай ҳаракатлар ҳамон жадаллик билан давом эттирилмоқда. Сир эмаски, ёшларни спорт билан шуғулланишга даъват қилиш учун энг қулай ва самарали усуллардан бири бу - оммавий ахборот воситаларидир. Хусусан, «Интерспорт» газетасининг ташкил қилинишидан, унинг мунтазам фаолиятини таъминлашдан бош мақсад ҳам шу, аслида: ўзбекистонлик ёшлар орасида спортни оммалаштиришга имкон қадар каттароқ ҳисса қўшиш, келажак авлодни соғлом ва жисмонан бақувват қилиб тарбиялашдек масъулиятли вазифани бажаришда ҳукуматга кўмаклашишдир. Қувонарлиси, ўтган қисқа фурсат ичида газета ўз аудиториясига эга бўлди. Унинг саҳифаларида берилаётган спортга оид сўнгги янгиликлар, таҳлилий мақолалар, қизиқарли фактлар ва кутилмаган воқеалар ўқувчиларда қизиқиш уйғотмоқда. Муайян ютуқларга эришган спортчиларимиз билан уюштирилган суҳбатлар, уларнинг фаолиятига бағишланган мақолалар ёшларда спортга қизиқишни янада кучайтирмоқда. Қувонарлиси, газета таҳририяти томонидан амалга оширилаётган ишлар етарлича эътироф этилмоқда. Жумладан, «Интерспорт» газетаси 2016 йили Ўзбекистон Республикаси Олий Мажлиси ҳузуридаги ННТ ва фуқаролик жамиятининг бошқа институтларини қўллаб-қувватлаш жамоат фонди ташкил этган танловда «Соғлом авлод - келажак пойдевори» номли лойиҳаси билан иштирок этиб, 25 миллион сўм миқдорида давлат грантига эга бўлди. Лойиҳадан кўзланган мақсад қуйидагича эди:\n- «Соғлом она ва бола йили» Давлат дастурида кўзда тутилган мақсад ва вазифаларни кенг тарғиб қилинишига кўмаклашиш;\n- Мамлакатимиздаги фуқароларнинг соғлом турмуш тарзини янада яхшилаш борасида амалга оширилаётган ишлар ва натижалар ҳақида хабардор қилиш;\n- Фуқароларнинг ўз ҳуқуқ ва бурчларини яхши билмасликлари оқибатида келиб чиқадиган муаммолар сонини камайтириш.\nЭнди лойиҳанинг асосий вазифаларига тўхталамиз:\n- Мустақиллик йилларида халқимиз ҳаётида рўй берган ижобий ўзгаришларни кенг тарғиб қилиб, барчани шу азиз Ватанни янада севишга, қадрлашга ундаш;\n- Косонсой туманида яшовчи барча қатламдаги аҳолига соғлом турмуш тарзи нималардан иборат эканини тушунтириш;\n- Мамлакатимизда спорт соҳасида эришилаётган муваффақиятлар ва уларнинг соғлом оила шаклланишидаги ўрнини кенг тарғиб қилиш.\nШунингдек, лойиҳа асосида Косонсой туманида бир қатор тадбирларни ўтказиш ҳам режага киритилган эди. Жумладан, 2016 йилнинг июль ойида Косонсой туманидаги Олмазор МФЙда жойлашган «Баҳористон» ҚВПда ташкилий йиғилиш ўтказилди. Мазкур тадбирда оила саломатлигига чуқур эътибор қаратиш зарурлиги хусусида фикрлар билдирилди ва тиббиёт ходимларининг бу борадаги кўрсатмалари маҳалла аҳолисига етказилди. Йиғилиш давомида маҳалла аҳли ўзларини қизиқтирган саволларга муфассал жавоблар олишди.\nРежанинг кейинги бандига мувофиқ, 25-27 август кунлари Косонсой шаҳар марказий ўйингоҳидаги мини-футбол майдонида тумандаги МФЙлар ўртасида ёш футболчилар мусобақаси ташкиллаштирилди. Ғоят қизиқарли ўтказилган мазкур мусобақа ғолиблиги «Садача» МФЙ ёш футболчиларига насиб этди. Эътиборлиси, турнир ғолиблари ва барча иштирокчилар «Интерспорт» газетасининг эсдалик совғалари ва жамият логотипи тасвири туширилган футболкалар билан тақдирланишди.\n2016 йилнинг сентябида тумандаги академик лицейда «Соғлом турмуш тарзи нима?» мавзусида ўқувчи-ёшлар ва малакали шифокорлар иштирокида давра суҳбати ўтказилди. Унда янги марраларни кўзлаётган ўқувчи-ёшларга тиббиёт ходимлари ўзларининг қимматли маслаҳатларини беришди.\nШунингдек, декабрь ойида тумандаги педагогика коллежининг битирувчи босқич талабалари ўртасида «Сиз оила қуришга тайёрмисиз?» мавзусида иншолар танлови ўтказилди. Табиийки, танловда энг яхши натижаларга эришган ўқувчилар таҳририятнинг қимматбаҳо эсдалик совғалари билан мукофотланишди.\nРежага биноан, лойиҳадаги тадбирлар 2017 йилда ҳам давом эттирилади. Бу борада амалга оширилган ишлар албатта, газета саҳифаларида батафсил ёритилади.\nЛойиҳани амалга ошириш орқали биз мамлакатимизда соғлом авлодни шакллантириш, фуқароларнинг шу азиз Ватанни асраб-авайлашлари, давлатимиз бош ислоҳотчи сифатида инсон манфаатини олий ўринда тутаётганини, ўз навбатида фуқаролар ҳам ўзларининг бурчларини чуқурроқ англаб етишларини истаймиз ва бунга умид қиламиз. Ўйлаймизки, биз лойиҳадан кўзланган мақсадга эриша оламиз. Зеро, спортга ошно тутинган ҳар бир қалб соҳиби ўз кучини фақат яхши ишларга, юрти шаънини кўкларга кўтаришга сарфлашига ишончимиз комил.\nКалит сўзлар: Соғлом, пойдевори, келажак, авлод\n«Олтин тўп»: Тарих ва келажак\nДунёнинг энг яхши футболчисига бериладиган мукофот бугунга келиб шунчаки...\n“Тинчлик-осойишталик, иқтисодий-ижтимоий тараққиёт, таълим ва ёшлар...


Бухоро вилоятида 37 кунда “Тўмарис” кони ишга туширилди - Darakchi\nБухоро вилоятида 37 кунда “Тўмарис” кони ишга туширилди\nИҚТИСОДИЁТ 13.12.2019, 10:43\nБухоро вилоятида ERIELLGroup компанияси томонидан бевосита «Ўзбекнефтгаз» АЖ иштирокида “Учқир” ва “Тўмарис” конларида бир қатор ишлар амалга оширилди.\nХусусан, Газли ҳудудида “Учқир” конининг 286-сонли қудуғи ишга туширилди, у мазкур кондаги мавжуд КИБ (кириш иплари блоки) га уланди. Диаметри 108х8 мм ва узунлиги 1 480 м бўлган ушбу газ қувури барпо этилди.\nАйни пайтда ушбу ҳудудда “Тўмарис” кони ишга туширилди ва унда қуйидаги ишлар бажарилди:\n- 1-сонли қудуқни ободонлаштириш ҳамда ушбу қудуқдан “Тўмарис” газ тўплаш пунктигача узунлиги 850 м ва диаметри 108х8 мм бўлган шлейф-газ қувурини қуриш;\n- 10-сонли қудуқни ободонлаштириш ҳамда ушбу қудуқдан “Тўмарис” газ тўплаш пунктигача узунлиги 373 м ва диаметри 108х8 мм бўлган шлейф-газ қувурини қуриш;\n- унга 7 та қудуқ уланиши кўзда тутилган газ тўплаш пункти (ГТП) қурилишини якунлаш;\n- ГТП “Тўмарис”дан “Саватли” кириш иплари блокигача узунлиги 43,6 км ва диаметри 325х10 мм ли газ қувури-коллектор қурилиши бажарилди. Ушбу газ қувури “Тўмарис” конидан “Саватли-Даятхотин” газ қувурлари тизими орқали газ қазиб олиш ҳажмини кўпайтириш имконини беради.\n“Тўмарис” конида бир қатор объектларнинг қурилиши ва ишга туширилиши қисқа муддатга амалга оширилди: ишлар даври 2019 йил 1 ноябрдан 7 декабргача 37 кунни ташкил қилди.\nERIELL Group компанияси ва «Ўзбекнефтгаз» АЖ “2017-2021 йилларда углеводород хом ашёсини қазиб олишни кўпайтириш бўйича дастур” доирасида газ қувурларини модернизациялаш ва қуриш ишларни фаол олиб бормоқда.


Дунёдаги вазият: Франция ва Германияда вирус тарқалиши яна тезлашди – Миллий Гвардия\n23:35 Сенби | Апрел 10 2021\nHome/Все/Дунёдаги вазият: Франция ва Германияда вирус тарқалиши яна тезлашди\nДунёдаги вазият: Франция ва Германияда вирус тарқалиши яна тезлашди\n0 121 2 дақиқа\nЕвропанинг бир неча давлатларида коронавирус билан касалланиш ҳолатлари сони кескин ортиб кетди. Германия Бельгиянинг Антверпенини хавф ҳудуди деб атади. Польшанинг бир неча туманларида ниқоб кийиш мажбурий этиб белгиланди. Лос-Анжелесда тунги тадбирларга қарши сув ва электр токини ўчириб қўйиш орқали курашишга қарор қилинди.\nДунё бўйлаб коронавирусдан зарарланиш ҳолатлари сони 18,8 миллиондан ортди. Пандемия бошидан бери 708,3 минг киши ҳаётдан кўз юмган.\nЕвропадаги янги касалланиш ҳолатлари сонида кескин ўсиш\nЕвропанинг бир неча давлатлари, хусусан Франция, Испания ва Грецияда коронавирус юқтириб олган беморлар сони ортиб бормоқда. Мутахассислар таътиллар мавсумининг ушбу ҳудудларда пандемиянинг иккинчи тўлқини авж олишига туртки бўлишидан хавотирда.\nФранция бўйлаб бир кунда 1695та касалланиш ҳолати қайд этилди. Бу сўнгги икки ой ичидаги энг юқори кўрсаткичдир. Пандемия бошидан бери мамлакатда 228,5 минг киши янги коронавирусни юқтириб олган.\nФранция ўлим ҳолатлари бўйича Европада Британия ва Италиядан кейинги учинчи ўринга кўтарилди (30 мингдан ортиқ).\nТулуза шаҳрида вирус юқтириш ҳолатлари кўпайиши ортидан ҳатто очиқ осмон остидаги кўп одам тўпланадиган жойларда ниқобда бўлиши мажбурий этиб белгиланди. Бу кабиларга, мисол учун, гавжум савдо кўчалари ва парклар киради. Аввалроқ худди шундай чоралар бир нечта бошқа катта шаҳарларда, масалан Лиллда жорий этилган ва Париж учун ҳам тавсия қилинган.\nКарантин чоралари июнь ойида енгиллаштирила бошланган Испанияда сўнгги 24 соат ичида 1772 нафар инсоннинг коронавирус тестида мусбат натижа қайд этилди. Мамлакат бўйлаб умумий касалланиш ҳолатлари сони 305,7 мингдан ортиқ.\nШвейцария Испаниядан келганлар учун икки ҳафталик мажбурий карантин жорий этди. Канар ва Балеар оролларида бўлиб қайтган саёҳатчилар қоидадан истисно қилинган. Худди шу каби чоралар бошқа бир неча давлатларда ҳам амал қилмоқда.\nШунингдек, Грецияда ҳам янги касалланиш ҳолатларида катта ўсиш кузатилган. У ерда бир кун ичида қайд этилган янги ҳолатлар сони 124та. Бош вазир Кириакос Мицотакис мамлакат аҳолисига қилган мурожаатида, қатъий чоралар кўришга мажбурлигини билдириб, бепарволикка йўл қўймасликка чақирган.\nГермания Антверпенни хавф ҳудуди деб атади\nГерманиянинг санитар-эпидемиологик назорат хизмати Бельгиянинг Антверпен шаҳрини хавф ҳудуди деб атади ва шу сабабли у ердан келувчилар ўзини изоляция қилиши керак бўлади.\nРоберт Кох институти Германиянинг ўзида кунлик касалланиш ҳолатлари бўйича сўнгги уч ойдаги энг юқори ҳолат кузатилганини хабар қилди – 1045 бемор. 7 май санасидан буён бу кўрсаткич биринчи марта мингтадан ортиб кетди.\nКасалланиш ҳолатлари ортиши июнь ойида Шимолий Рейн-Вестфалиядаги гўшт фабрикасида рўй бергани каби бирор маҳаллий авж олиш ўчоғига боғлиқ эмас. Маълум қилинишича, ҳолатлар мамлакат бўйлаб деярли бир хилда тарқалган. Мутахассислар воқеаларнинг бу каби ривожини алоҳида ҳудудларда карантин жорий этиш тўхтатиб қололмаслигидан хавотирда.\nТахминларга кўра, касалланиш ҳолатлари минглаб немисларнинг таътилдан қайтиши ва баъзи ҳудудларда янги ўқув йилининг бошланиши билан алоқадор бўлиши мумкин.\nПольша соғлиқни сақлаш вазири Лукаш Шумовский баъзи туманларда, жумладан мамлакат жануби ва шарқида, ниқоб тақиш қайтадан мажбурий ҳисобланишини эълон қилди. Унинг сўзларига кўра, Covid-19’ни юқтириш ҳолатлари сони ортиши сабабли ушбу чеклов касалланиш даражаси юқори бўлган 19 административ бирликка тааллуқлидир.\nЛос-Анжелесда зиёфатларга қарши кураш\nЛос-Анжелесда аксарият ҳолларда вирус тарқалиш ўчоғига айланаётган йирик зиёфатларга қарши курашиш усули ўйлаб топилди. Шаҳар мэри Эрик Гарсетти ўз администрациясига жума кунидан бошлаб зиёфатлар уюштирилган биноларда электр ва сувни ўчириш ҳуқуқини берди.\nАввалроқ ЖССТнинг соғлиқни сақлаш соҳасидаги фавқулодда вазиятлар бўйича дастури ижрочи директори Майк Райан коронавирус тарқалишини секинлаштириш учун барча мамлакатлардаги ёшлар зиёфатларга нисбатан ўз қарашларини ўзгартиришлари кераклигини айтганди.\n«Ёшлар жавобгарлик уларнинг зиммасида эканини тушунишлари керак. Ўзингизга савол беринг – ушбу кечага боришим шартми? Клубга ёки дискотекага боришим ўринлими?», деган Райан.\nЖССТ директори Тедрос Адханом Гебрейесус ҳам ёшларни фикрлашга чақириб, уларнинг танлови кимнингдир ҳаётига тенг бўлишини билдирган.\nТемур түзиклерин үйренемиз


Журналист Карим Баҳриев: “Суд ҳамиша қонун доирасида иш кўради” – ЎзА | ДУНЁ ЎЗБЕКЛАРИ | Mobile Version\nЖурналист Карим Баҳриев: “Суд ҳамиша қонун доирасида иш кўради” – ЎзА\n04/04/2019 Ismat Khushev Бош мақола\nМедиаэксперт Карим Баҳриев: “Суд ҳамиша қонун доирасида иш кўради”\nХалқ таълими вазири Шерзод Шерматов жисмоний шахс сифатида Тадбиркорлар ва ишбилармонлар ҳаракати – Ўзбекистон Либерал-демократик партияси нашри “XXI аср” газетасини муаллиф Маҳмуд Саъдий томонидан ёзилган “Вазир матбуот эркинлигини қандай тушунади?” мақоласи юзасидан судга берди.\nМаълумотни вазирликнинг матбуот хизмати вакили тасдиқлади. Унинг айтишича, Шерзод Шерматов шаън ва қадр-қимматини ҳимоя қилиш учун нашрни судга берган ва судга босим, деб баҳоланмаслиги учун айни дамда вазир интервью беришдан бош тортмоқда.\nГазета таҳририяти Ўзбекистонда хизмат кўрсатган журналист Маҳмуд Саъдиевнинг “Вазир матбуот эркинлигини қандай тушунади?” мақоласига нисбатан Халқ таълими вазирининг муносабати ва таҳририятнинг раддиялари ҳам эълон қилинган.\nГазета аввал мақолада эълон қилинган фикрларни “ҳақорат” ва “туҳмат”, деб топиб, таҳририят номидан Вазир Шерзод Шерматовдан расман узр сўраган.\nШунга қарамасдан вазир нашрни судга берди ва 26 апрель куни суд бўлиб ўтиши кутилмоқда. Мазкур масала юзасидан медиаэксперт Карим Баҳриев муносабат билдирди.\nЖурналистларга қилинаётган даъволарнинг аксариятини оммавий ахборот воситалари орқали туҳмат ва ҳақорат қилганликда, шаън, қадр-қиммат ва ишчанлик обрўсини пастга урганликда айбловлар ташкил этади.\nАгар биз даъвогарларнинг ижтимоий-ҳуқуқий мақомига назар ташласак, ғалати бир қонуниятга дуч келамиз: оммавий ахборот воситасида ўзини ҳақоратланган, таҳқирланган ҳисоблаётганларнинг аксарияти давлат ҳокимияти ва бошқарув идораларининг вакиллари, ҳуқуқ-тартибот органлари ходимлари, сиёсий партиялар ва жамоатчилик ташкилотларининг вакилларидир. Даъвогарларнинг маълум қисми собиқ амалдорлар, мансабларга даъвогарлар ва тадбиркорлардир.\nКўриниб турибдики, «ҳақоратланган ва хўрланганлар»нинг асосий қисми муайян ижтимоий мавқега эга бўлган шахслар – вазирлар, мансабдорлар, депутатлар, номзодлар, шоу-бизнес вакиллари бўлиб, улар матбуотнинг эътиборида туриши, бу тоифадагилар ҳаёти ва фаолиятига қизиқиши табиийдир.\nБир томондан, одамларнинг ўз шаъни, қадр-қиммати ва ишчанлик обрўсини оммавий ахборот воситалари орқали қилинадиган туҳмат ва ҳақоратдан қонуний йўл билан ҳимоялана бошлагани кишини қувонтиради, одамлар ўзлигини англай бошлагандай таассурот қолдиради.\nАммо, иккинчи томондан, ўз шаъни ва қадр-қимматини матбуот орқали «ҳақорат» ва «туҳмат»дан асрашга ҳаракат қилаётганларнинг аксарияти амалдорлар экани, давлат ва бошқарув идораларининг у ёки бу поғонасида ишлаётганлигини кўриб, кўтаринкилик учун сабаб тополмайсан.\nАлбатта, амалдорлар ҳам қадр-қиммати, шаънини суд орқали ҳимоя қилиши мумкин. Бу ҳар бир кишининг конституциявий ҳуқуқидир. Давлат ва жамоат арбобларининг шахсий ҳаёти ҳам бошқа фуқароларнинг ҳаёти каби ҳимоя қилиниши лозим.\nАммо давлат ва жамоат арбоблари, сиёсатчилар, амалдорларнинг шахсий ҳаётидаги у ёки бу ҳолатларнинг ижтимоий аҳамияти мавжуд бўлган ҳолларда масалага демократик тамойиллар нуқтаи назаридан келиб чиқиб ёндашмоқ керак.\nСиёсат майдонига кирган, давлат ва бошқарувнинг юқори мансабларида турган шахслар оммавий ахборот воситалари, жамоатчилик фикрининг диққат марказида турганликларига, уларнинг ҳаракатларига қизиқиш катта бўлишига кўникишлари лозим.\nЖаҳоннинг демократик мамлакатлари судлари амалиётини таҳлил қилсак, судлар давлат ва жамоат арбоблари шаънига айтилган кескин фикрларга кенгроқ муносабатда бўлганларини кўрамиз.\nДемократик тизимга ўтиш босқичидаги посткоммунистик давлатларда ҳали амалдорлар сўз эркинлигига унчалик кўникмаган.\nКўпинча оммавий ахборот воситасидаги у ёки бу хабарни «қадр-қимматларини пастга урувчи» деб билган амалдорлар журналистларни судга беради ва «етказилган маънавий зарар» сифатида жуда катта миқдордаги маблағларни кўрсатади.\nҲолбуки, уларнинг маънавий қониқиши учун ундириладиган пул миқдори катта бўлиши шарт эмас.\nҚолаверса, қонунчиликда уларнинг судлашиб, жазо талаб қилишдан кўра, ўша оммавий ахборот воситасида раддия ёки жавоб ёзиб чиқиш йўлидан фойдаланиш имконлари ҳам бор.\nУларнинг албатта журналистларни жазолашга ва катта маблағ талаб қилишга уриниши сўз эркинлигига кўникмаганларини, мақсадлари «адолатни тиклаш», қадр-қимматларини «ўрнига қўйиш» эмас, оммавий ахборот воситаси ёки муайян журналистни «адо қилиш» эканини кўрсатади.\nЖурналистнинг танқидий чиқишига сабаб бўлган амалдорнинг фаолиятидаги камчиликлар аслида муҳокама қилиниши ва тузатилиши керак.\nЖурналистнинг мақоласи, кўрсатуви ёки эшиттириши муҳокама қилинади. Халқ мулкини ўмарган амалдор айбдор эмас, бу ҳақда мақола ёзган журналист айбдор бўлиб чиқади.\nОммавий ахборот воситаларида биз бошқача ахборотларга ҳам дуч келамиз – бу фикрлар, мулоҳазалар, талқинлар, баҳолар бўлиб, уларнинг ҳақиқатга тўғри келиш-келмаслигини бевосита текшириш, ҳаққоний воқелик билан солиштириш ёки гувоҳлар ёхуд ҳужжатлар воситасида далиллаш мумкин эмас.\nАммо фикрлар, мулоҳазалар, эътиқодларни ифода этувчи ахборотлар – мафкуралар, ғоялар, назариялар, концепциялар, дастурлар, режалар, тахминлар, баҳолар ва ҳакозолар моҳият эътибори билан ҳаққоний ёки ёлғон бўлолмайди, уларнинг ҳақиқатга тўғри келиш-келмаслиги текширилиши мумкин эмас.\nБу фикрлар фойдали ёки зарарли бўлиши мумкин, тўғри ёки нотўғри, асосли ёки асоссиз, ишончли ёки баҳсли, тараққийпарвар ёки жоҳилона бўлиши мумкин. Бироқ уларни айтгани ёки ёзгани учун журналист ёхуд чоп этгани, ошкор қилгани учун оммавий ахборот воситаси жавобгар бўлиши мумкин эмас.\nЗеро Ўзбекистон Республикаси Конституциясида амалдаги конституциявий тузумга қарши қаратилган ахборотларни ва қонун билан чекланган давлат сири ҳамда бошқа сирларга тааллуқли ахборотларни истисно қилган ҳолда ҳар кимнинг фикрлаш, сўз ва эътиқод эркинлиги кафолатлангандир (29-модда), мамлакатда ижтимоий ҳаёт сиёсий институтлар, мафкуралар ва фикрларнинг хилма-хиллиги асосида ривожланиши таҳкидлангандир (12-модда).\nАфсуски, айрим ҳолларда судлар низо предметини алмаштириб юборадилар – оммавий ахборот воситасига даъвогарнинг жавобини чоп этишни юклаш ўрнига, айтилган фикр ва мулоҳазаларни рад этиш мажбуриятини юклайдилар. Яна «етказилган маънавий зарар учун» товон тўлашни талаб қилади.\nҲолбуки, фикрлардан воз кечиш талаб қилиниши мумкин эмас, уларга эътироз қилиш лозим.\nРАДДИЯМИ ЁКИ ЖАВОБМИ?\nҚонунчиликда ўз шаъни, қадр-қимматини оммавий ахборот воситасидаги у ёки бу чиқиш туфайли ерга урилган, ҳақоратланган ёки таҳқирланган ҳисобловчи шахслар учун ўз номини ва шаънини ўша оммавий ахборот воситасида раддия ёки жавоб бериш орқали тиклаш имкони кўзда тутилган бўлса-да, амалиётда бу усулдан фойдаланиш йўқ ҳисоби. Айниқса, жавоб бериш имконидан деярли фойдаланилмайди.\nДаъвогарларнинг судга чопиши, жавоб ўрнига раддия талаб қилиши, маънавий зарар учун товон талаб қилиши шуни кўрсатадики, улар «шаън ва қадр-қиммат»ни тиклашдан кўра, таҳририятни жазолашга, хонавайрон қилишга кўпроқ уринадилар.\nХулоса қилишимиз мумкинки, раддия фактик мазмунга эга бўлган маълумотларга – ҳақиқатга тўғри келиш-келмаслиги аниқланадиган маълумотларга берилади. Фикрлар, мулоҳазалар, баҳолар ва ҳакозоларга эса жавоб берилади. Баҳсга сабаб бўлган фикрлар айтилган оммавий ахборот воситасида чоп этиладиган шарҳлар, луқмалар, тушунтиришлар ҳам жавоблар сирасига киради. Фикрга-фикр билан жавоб берилади, фикрлар рад қилинмайди, муҳокама қилинади. Фикр йўқотилмайди, баҳслашилади.\nКонституциявий ҳуқуқ бўлган эътиқод, фикр ва сўз эркинлиги талабларига кўра инсонни фикридан кечишга мажбур қилиш мумкин эмас. Реал воқеалар, ҳодисалар, фактлар ҳақидаги маълумотларнинг ҳақиқатда бўлган-бўлмаганлиги аниқланиши ва улар ҳақиқатга тўғри келмаса, рад қилиниши мумкин. Фикрлар эса рад этилмайди, мулоҳаза этилади.\nШунинг учун судларнинг айрим қарорларида учрайдиган «таҳририятга даъвогардан кечирим сўраш мажбуриятини юклаш», «фикрини қайтариб олиш», «айтган мулоҳазасидан воз кечиш» талаблари умуман ҳуқуқий жиҳатдан асоссиздир, ҳеч қайси қонунда кўзда тутилмагандир.\nахборот ҳуқуқи бўйича медиаэксперт\nМен ушбу фикрларга тўлиқ қўшиламан.


Турнинг амал қилиш муддати 01.11.2019 — 20.12.2019; 10.01.2020 — 28.02.2020\nТашриф буюрилувчи шаҳарлар Куала-Лумпур — Лангкави — Сабах\nСаёҳат нархи UZS 12,355,200 1 одамга (икки ўринлик жойлаштиришда)\nКуз ҳам кириб келмоқда... Қуёш, илиқлик ва ажойиб кайфият муҳитига тушиб қолишни хоҳлайсизми? Бунинг учун Tatil.uz Малайзияга боришни маслаҳат беради!\nЧунки Малайзия – бу экзотика ва абадий ёз. Бунда мамлакатнинг сайёҳлик қисмида доим тоза, хавфсиз ва юқори сифатли сервис мавжуд. Бу ерда йўллар равон ва маҳаллий халқ инглиз тилида тушунарли сўзлашади. Малайзияда пляжда дам олиш учун ажойиб имкониятлар бор, у ердаги табиат бебаҳо! Кўнгилочар машғулотлар ҳам исталган дид ва чўнтак учун мос!\nЭнг машҳур курорт ороллар мамлакатнинг ғарбида жойлашган, бу ерда йил бўйи ҳаво ҳарорати кўрсаткичи 21 дан 32 градусгачани кўрсатиб туради. Малайзиянинг табиий обидалари – бу бой ҳайвонот ва наботот дунёсига эга тропик ўрмонлару миллий боғлар, Борнео оролининг ноёб ғорларию қўриқхоналарнинг ажиб сув ости дунёси. Малайзия сув остида сузиш учун энг қулай жойлардан бири ҳисобланади. Бунинг устига, мамлакатда ҳалол сайёҳлик инфратузилмаси яхши ривожланган бўлиб, шунга мос меҳмонхоналар ва овқатланиш жойлари мавжуд. Унутилмас таассуротларни ҳадя этиш учун Малайзия ҳозироқ сизни кутмоқда!\nПарвозлар ҳар чоршанба куни!\nСизга Лангкави ёки Сабаҳ оролларига ташриф буюришни (3 + 6) ўз ичига олувчи қўшма турларни ҳавола этамиз\nКуала-Лумпур + Лангкави о. (3 + 6)\nTransit hotel 3*/KL-Federal Villa 3*/LGK – $ 1188\nIbis KLLC 4*/KL-Holiday Villa 4*/LGK – $ 1305\nEquatorial 5*/KL-Meritus Pelangi 5*/LGK – $ 1630\nКуала-Лумпур + Сабаҳ о. (3 + 6)\nTransit hotel 3*/KL-Berringis resort 3* – $ 1293\nIbis KLLC 4*/KL-Nexus Resort 4* – $ 1458\nEquatorial 5*/KL-Shangrila Rasa Ria 5* – $ 1810\nТаклиф 25 декабргача амал қилади.\nТурнинг амал қилиш муддати 01.11.2019 дан 29.12.2019 гача ва 10.01.2020 дан 28.02.2020 гача\nҲисоб-китобда 3-4 юлдузли меҳмонхонада яшаш ва сервис хизмати кўрсатилган\n«Тошкент – Куала-Лумпур – Лангкави/Сабаҳ – Куала-Лумпур – Тошкент» авиапарвози\nБепул нонушталарни ўз ичига олувчи меҳмонхонада яшаш


УРГУТДА БАРПО ЭТИЛАЁТГАН КОРХОНАЛАР - Ўзбекистон овози газетаси\nУРГУТДА БАРПО ЭТИЛАЁТГАН КОРХОНАЛАР\nянги иш ўринлари яратилиши ва аҳоли турмуши фаровонлигига хизмат қилмоқда\nМустақиллигимизнинг илк йилларида Ургут туманида бор-йўғи иккита саноат корхонаси фаолият кўрсатар эди. Бугунги кунда улар сони 122 тага етди. Мазкур ҳудудда 33 та хорижий инвестициялар иштирокидаги қўшма корхона ишлаб турибди.\n— Кейинги йилларда туман саноати тезкорлик билан ривожланиб бормоқда. Бугунги эришилган натижаларни бундан етти-саккиз йил олдинги кўрсаткичлар билан таққослашнинг ўзиёқ фикримизни тасдиқлайди, — дейди туман ҳокимининг иқтисодиёт ва ижтимоий ривожланиш масалалари бўйича ўринбосари Абдуғаппор Мадаров. — Масалан, 2007 йилда саноат маҳсулотлари ишлаб чиқариш бор йўғи 27 миллиард 191 миллион сўмни ташкил этган бўлса, 2014 йилда эса саноат маҳсулотлари ишлаб чиқариш 2013 йилга нисбатан 116,3 фоизга ўсиб, 365 миллиард 200 миллион сўмга етди. Шу жумладан, халқ истеъмоли моллари ишлаб чиқариш ҳажми 254 миллиард 900 миллион сўмни ташкил этди.\nУргут туманини 2013-2015 йилларда ижтимоий-иқтисодий ривожлантириш дастурига асосан 88 та лойиҳа доирасида 23 миллион 452 минг АҚШ доллари, жумладан, 5 миллион АҚШ доллари миқдоридаги хорижий инвестициялар йўналтирилди. Ушбу лойиҳаларнинг 41 таси саноат соҳасида амалга оширилди. Натижада туманда мева-сабзавотларни қайта ишлаш, қуритиш, қадоқлаш, полиэтилен маҳсулотлари, одеял, полиестр тола, спорт пойабзаллари ишлаб чиқариш йўлга қўйилди. Черепица, газлама, электр печь ва плита, пластмасса маҳсулотлари тайёрлаш ҳажми кенгайтирилди.\nЕнгил саноат соҳасини ривожлантириш борасида амалга оширилаётган ишлар ҳам эътиборга сазовор. Бу борада тумандаги 14 та саноат корхонаси негизида тўқимачилик ва тикув трикотаж маҳсулотлари тайёрлаш йўлга қўйилиб, 400 дан ортиқ янги иш ўрини яратилганини алоҳида таъкидлаш лозим.\n«Нур Сам Қур» масъулияти чекланган жамиятида матога гул босиш ва газлама ишлаб чиқариш ўзлаштирилди. «Ургут Евро Текс» хусусий корхонаси ва «Alfa max alliance» қўшма корхонасида пайпоқ тўқиш, «Гулобод чеварлари», «Хушнудабону» масъулияти чекланган жамиятлари, «Моҳигул Ҳамиджонова», «Калангар тикувчи ҳамкор» хусусий корхоналари, «Аслбек-Алибек» фермер хўжаликларида тайёр тикувчилик маҳсулотлари ва бошқа турдаги саноат маҳсулотлари ишлаб чиқарила бошланди.\n— 256 минг АҚШ доллари миқдоридаги хориж инвестициясига техника, пайпоқ тўқиш дастгоҳлари ва қисман хомашё сотиб олдик, – дейди туманнинг «Мерганча» маҳалласида ташкил этилган «Alfa max alliance» Ўзбекистон — Хитой қўшма корхонаси раҳбари Даврон Саидмуродов. — Бинолар қурилишига ўз маблағимиздан 550 миллион сўм сарфланди. 20 та янги иш ўрни очилди. Касб-ҳунар коллежларини битирган ёшларни ишга жалб этдик. Уларнинг ғайрати билан ҳар куни 2 минг жуфт пайпоқ ишлаб чиқарилаяпти.\nЯна бир янги корхона «Toyiboxon NUR» Ўзбекистон — Хитой қўшма корхонасида чарм пойабзал ишлаб чиқариш йўлга қўйилди. Бу корхонада ишлаб чиқаришни ташкил этиш учун дастлаб 150 минг АҚШ доллари миқдоридаги хориж инвестицияси жалб этилди.\n— Ҳамкорларимиз сарфлайдиган сармоя жами 810 минг АҚШ долларини ташкил этади, — дейди қўшма корхона раҳбари Азиз Рустамов. — 2015 йилнинг иккинчи чорагига қадар улар молиялаштиришни тўлиқ ниҳоясига етказишади. Ўз ҳисобимиздан 90 минг АҚШ доллари миқдорида маблағ сарфладик. Мана бугун янги корхонада 45 нафар ёш йигит-қиз меҳнат қилмоқда. Корхонамиз бир йилда 1 миллион 200 минг жуфт пойабзал ишлаб чиқариш қувватига эга. Маҳсулотларимиз айни пайтда ички бозорда сотилмоқда. Яқин орада экспортга чиқариш чораларини кўраяпмиз. Шунингдек, иш ўринларини 120 тага етказишни режалаштирганмиз. Ҳозир иккита линия ишлаб турибди. Хориж инвестицияси ҳисобидан ўрнатиладиган яна иккита линия эса экспорт учун хизмат қилади.\n«Деҳқонобод» маҳалла фуқаролар йиғинида ташкил топган «Ургут маржонаси» масъулияти чекланган жамиятида қуруқ мевани қайта ишлаш йўлга қўйилди. Ака-ука таъсисчилар Тошпўлат, Ҳамроқул, Ўлмас Аҳмедовлар ишлаб чиқаришга 500 миллион сўм маблағ йўналтиришди. АТБ «Капиталбанк» Ургут филиалидан 100 миллион сўм кредит олинди. Натижада 14 нафар қишлоқ ёшлари ишга жалб этилди.\n— Суткасига 18 тонна мевани қайта ишлаш имкониятига эгамиз, — дейди корхонанинг ижрочи директори Раҳматулла Шодиев. — Узум, олма, ўрик, олхўри каби 18 турдаги маҳсулот экспортини йўлга қўйдик. Дастлабки йилдаёқ қайта ишланган меванинг бир қисми хорижга экспорт қилинди. Йил мобайнида 500 тонна мевани қайта ишлашни режалаштирганмиз.\nТуманни 2014-2016 йилларда ижтимоий-иқтисодий ривожлантириш дастурига асосан 2014 йилда саноат соҳасида 61 та лойиҳа доирасида жами 51 миллиард 460 миллион сўм, шундан 28 миллиард 537 миллион сўм ўз маблағлари ва 17 миллиард 181 миллион сўм банк кредитлари ва 3 миллиард 864 миллион сўм эквивалент миқдорида хорижий инвестиция маблағлари жалб этилиши натижасида 1344 та янги иш ўрини яратилди.\nТуманни жорий йилда ижтимоий-иқтисодий ривожлантириш дастури доирасида саноат соҳасида 48 та лойиҳани амалга ошириш бўйича дастур тузилиб, ушбу дастур доирасида жами 48 та лойиҳа учун 101 миллиард 655 миллион сўм , шундан 39 миллиард 855 миллион сўм ўз маблағлари, 52 миллиард 352,9 миллион сўм банк кредитлари ва 10 миллиард 57 миллион сўм хорижий инвестиция ҳисобига тўғри келади. Мазкур лойиҳаларни ишга туширилиши эвазига 2083 та янги иш ўрини ташкил этилиши кўзда тутилган.\n— Ҳудудимизда саноат соҳасини ривожланиши кўплаб янги иш ўринлари яратилишига хизмат қилади, — дейди ЎзХДП Ургут туман кенгаши раиси Элдор Холмуҳаммедов. — Қолаверса, аҳолини маҳаллий саноат маҳсулотлари билан тўла таъминланишига эришилади.


Касалликлар яширин даврида аниқланади » Sangzor.uz - Инновацион ахборот портали\n«Қамоқда бир ойга қолмай ўлиб кетаман деб ўйлагандим». Саид-Абдулазиз Юсупов «Фаришталар шаҳарчаси»дан хат ёзди\nТелефонидаги расмни тарқатиб юбориш билан қўрқитиб, 10000 доллар талаб қилган жиззахлик йигит қўлга олинди\nSangzor.uz » Жамият » Касалликлар яширин даврида аниқланади\nМуаллиф Matbuot Сана 09-08-2019, 18:16 Фикрлар "0" Кўрилди: 312\nЖиззах вилоят ички ишлар бошқармаси тиббиёт бўлими поликлиникасида ички ишлар органлари ходимлари, уларнинг оила аъзолари ҳамда соҳа фахрийлари чуқурлаштирилган тиббий кўрикдан ўтказилаётир. Кўрик республика ИИВ тиббиёт бошқармаси тизимидаги тиббий муассасаларининг жарроҳ, эндокринлог, ЛОР, кардиолог, терапевт, невролог каби мутахассислар томонидан амалга оширилмоқда. 8,9 ва 10 август кунлари бўлиб ўтадиган кўрик давомида 300 дан ортиқ кишини қамраб олиш кўзда тутилган.\n— Бундай тиббий кўриклар касалликларни яширин даврида аниқлаш, ўз вақтида муолажаларни бошлаш ва қисқа муддатда соғликни тиклаш имконини беради. Мазкур жараёнда стационар, амбулатор ва санаторий-курорт шароитида даволаниш бўйича тавсиялар берилаётир. Чуқурлаштирилган тиббий кўрик давомида замонавий тиббий ускуналар, хусусан, юрак фаолиятини мукаммал текширувчи “Кардиовизор” скрининг қурилмасидан фойдаланаяпмиз. Тиббий кўриклар вилоятлардаги тиббий муассасаларда фаолият кўрсатаётган ҳамкасбларимизнинг тажриба ва малакаларини оширишда ҳам қўл келмоқда, — дейди республика Ички ишлар вазирлиги марказий поликлинакасининг функционал диагностика шифокори Дилноза Саидходжаева.\nРеспублика ИИВ ташаббуси билан ўтказилаётган чуқурлаштирилган тиббий кўриклар чекка ҳудудларда яшовчи ички ишлар ходимлари, уларнинг оила аъзолари ҳамда соҳа фахрийларининг сифатли тиббий хизматдан фойдаланиш имкониятларини кенгайтиради. Бундай кўриклар босқичма-босқич республикамизнинг барча вилоятларида ташкил этилаётир.


Ташкилот воситачилик шартномасига кўра қабул қилиш-топшириш далолатномаси бўйича сентябрда воситачига 20%лик ҚҚСни ҳисобга олган ҳолда товар берди. Товарнинг барчаси октябрда реализация қилинди. Ой тугаганда воситачи 15%лик ҚҚСни кўрсатган ҳолда товарни реализация қилиш тўғрисидаги ҳисоботни тақдим этди.\nҚҚС суммасидаги фарқни нима қилиш керак?\nУ ҳисоботда қандай акс эттирилади?\n– Товарни воситачига бериш – бу ҳали реализация қилиш эмас. Воситачи-сотувчи товарни харидорга берган ва ҳисобварақ-фактурани расмийлаштирган пайт реализация қилиш пайти ҳисобланади. Товар октябрь ойида реализация қилинган бўлса, воситачи ҚҚСнинг 15%лик ставкасини қўллаши керак бўлади.\nОй тугаганда воситачи комитент учун ҳисоботни расмийлаштиради. Воситачининг (ишончли вакилнинг) ҳисоботига ҚҚС суммасини ажратган ҳолда реализация қилинган товарларнинг миқдори ва қиймати тўғрисидаги ахборот киритилиши керак. Шу билан бирга ҳисоботга шартномаларнинг нусхалари, ҳисобварақ-фактуралар, далолатномалар ва воситачи томонидан товарлар реализация қилинганлигини тасдиқловчи бошқа ҳужжатлар илова қилинади.\nВоситачидан олинган реализация қилиш тўғрисидаги ҳисобот асосида комитент воситачининг номига ҳисобварақ-фактура тақдим этади, унда сана кўрсатилади, шунингдек воситачи томонидан харидорга тақдим этилган ҳисобварақ-фактуранинг кўрсаткичлари акс эттирилади. Тегишли равишда, ҚҚС ставкаси пасайтирилганидан 5%лик фарқ юзага келмайди.


Қурбонлар сони 100 нафардан ошиб кетди\nКуни кеча Афғонистон пойтахти Кобул шаҳрида амалга оширилган қўпорувчилик ҳаракати оқибатида ҳалок бўлганлар сони 103 нафарга етди.\nМарказлаштирилган 5G мобиль тармоғи яратилади\nАҚШ ўзини ахборот майдонида Хитойдан ортда қолаяпти деб ҳисоблайди. Шунинг учун мамлакатда марказлаштирилган ва ўта юқори тезликка эга 5G мобиль тармоғини яратиш кўзда тутилаяпти.\n1,6 килограммлик зумрад топилди\nРоссиянинг Свердловск вилоятидаги Малишевск қишлоғидаги кондан оғирлиги 1,6 килограммлик ниҳоятда ноёб бўлган зумрад тош топилди. Унинг дастлабки нархи 4 миллион рубль деб белгиланди.\nЗика безгагини ташувчи чивинлар аниқланди\nТуркиянинг Артвин, Ризе ва Трабзон музофотлари қирғоқбўйи ҳудудларида Зика безгагини ташувчи чивинлар мавжудлиги аниқланди. Айни шу жойларда ўтган йили Кубага бориб келгандан сўнг шундай вирусни юқтириб олган тўрт нафар фуқаро аниқланганди. Бу ҳақда ушбу давлат соғлиқни сақлаш вазирлиги маълум қилди.\nНефтни қайта ишлаш заводи ёниб кетди\nТайван оролидаги Таоюань шаҳрида жойлашган нефтни қайта ишлаш заводида аввалига портлаш содир бўлиб, сўнгра катта ёнғин келиб чиқди. Қурбонлар йўқ. Уни бартараф этиш учун 40 та ўт ўчириш машинаси жалб этилди. Бу ҳақда “China Daily” нашри хабар берди.\n“Apple” яна тўртта янги смартфон ишлаб чиқаради\nДунёга машҳур “Apple” компанияси яна тўртта янги турдаги “айфон” ишланмаларини яратади.


АҚШнинг Юта штатида ишда яшаш учун мўлжалланган ётоқхона-бокс яратилди\n08:30 / 12.05.2015 1554\nАҚШнинг Юта штати университетининг бизнес-инкубатори бўлган Lassonde Institute’да ишловчи Yazdani Studio стартапи томони 213 см бўлган кубда жойлашадиган ташиб юрилувчи ётоқхона лойиҳасини яратди. Ётоқхона том маънода иш жойида яшаш имконини беради. Бу ҳақда Fast Company маълум қилмоқда.\nҲар бир блокда каравот, жавон, китоблар учун токчалар ва дори-дармон учун кичик жавонча мавжуд. Блокнинг деворларидан бири шаффоф бўлиб, у сабабли блок унча кичкинадек туюлмайди (деворнинг ички томонидан парда бор).\nЛойиҳани синовдан ўтказиш давомида инкубатор иштирокчиларининг бир қисми умумий ётоқхоналардан бирининг ичидаги хонада шундай блокларда яшади. Бунда қоида бўйича ётоқхонада керак бўлмайдиган ишчи столлар, кийимлар учун жавонлар умумий ҳудудда жойлаштирилди. Иштирокчилар умумий ошхона, хордиқ чиқариш хонаси ва ювиниш хонасидан фойдаланишган.\nБлоклар яратувчиларининг таъкидлашича, улар аънавий ётоқхоналарда кўпинча бўш қолиб кетадиган жойлардан самарали фойдаланишга ёрдам беради. “Ётоқхоналарда йўлак ва узун тор хоналар учраб, уларда яшаш унчалик ҳам қулай эмас”, деб тушунтирмоқда Yadzani Studio дизайнерларидан бири Ян Кримски.\nYadzani Studio инкубатор иштирокчилари кейинги йилдан қаерда – анъанавий ётоқхоналар ёки ташиб юрилувчи блокларга эга умумий хоналарда яшашни танлашлари мумкинлигини айтмоқда.


2021-11-22 12:01:32 389\nМамлакатимизда хотин-қизлар бандлигини таъминлаш, уларни касбга йўналтириш давлат сиёсати даражасига кўтарилган. Бу эса қабул қилинаётган қонунлар, Президент фармон, қарорлари ва бошқа меьёрий-ҳуқуқий ҳужжатларда ўз аксини топмоқда.\nБироқ бир муаммо борки, у барчани ташвишга соляпти. Бу охирги йилларда оилавий ажралишлар сони ортиб бораётганганлигидир. Бунинг оқибатида, асосан, аёллар ва болалар жабр кўрмоқда. Аёллар ўртасида жиноятга қўл уриш ҳоллари учраяпти. Бу каби салбий ҳолатлар ишсизликдан ёки бирор-бир касбга эга бўлмасликдан келиб чиқяпти.\nЎзбекистон Халқ демократик партияси Боғот туман кенгаши ва вилоят кенгаши томонидан тумандаги Енгил саноат касб-ҳунар мактабида “Тадбиркор аёл” уюшмаси, Маҳалла ва оилани қўллаб-қувватлаш туман бўлимлари, туман бандликка кўмаклашиш маркази ҳамда халқ депутатлари Боғот туман Кенгаши депутатлари ҳамкорлигида хотин-қизларни касбга ва тадбиркорликка йўналтириш, уларнинг бандлигини таьминлаш, ҳамда ажримлар масаласида "Аёллар дафтари"да рўйхатда турувчи хотин-қизлар иштирокида учрашув ташкил этилди.\nТадбирда тикувчилик, қандолатчилик, паррандачилик, асаларичилик йўналишларида фаолият олиб бораётган тадбиркорлар ҳам иштирок этиб, соҳага қизиқиш билдирган кўплаб хотин-қизларни доимий ишга қабул қилдилар. Хусусан, “Боғот текс” хусусий корхонасига 2 нафар хотин-қиз тикувчи қилиб ишга қабул қилинган бўлса, ”Тадбиркор аёл” уюшмаси томонидан 13 нафар хотин-қизлар касбий таълимга йўналтирилди.\nУчрашувда мутахассислар иштирокида оилавий ажримлар масаласи муҳокама қилиниб, бу оғриқли масаланинг олдини олиш юзасидан бир қанча таклифлар билдирилди.\nТадбир давомида фуқаролардан уй-жой, оилавий ажрим, бола пули, бандлик масаласида 12 та мурожаат тушган бўлса, улардан 6 таси жойида ижобий ҳал этилди, 2 таси муддат талаб қилиши сабабли депутатлик сўрови орқали ҳал қилиниши маълум қилинди, 4 тасига эса ҳуқуқий тушунтириш берилди.


Расул Кушербаев: Йўқолсин бунақа эркаклар! — Sof.uz\nРасул Кушербаев: Йўқолсин бунақа эркаклар!\n2.05 21:39 718 Жамият\nОлий Мажлис Қонунчилик палатаси депутати Расул Кушербаев ҳам вазият бўйича ўз фикр-мулоҳазаларини ёзиб қолдирди.\nБугун эрталабдан сурхондарёлик қандайдир ўқимишли врачнинг ўз жиянининг аёли ва ёш болаларни уриб, уйдан ҳайдамоқчи бўлган видеоси таъбимни хира қилди. Кун шу кайфиятда бошланди.\nБилмадим нима учун, бироқ эркак кишининг аёлга қўл кўтаришини кўриш жуда азобли. Ва, афсуски, бундай ҳодисалар ўтмишда қолиб кетгани йўқ, балки айни кунларда ҳам кўз ўнгимизда содир бўляпти.\nВидеодаги ҳолат бўйича бугуноқ Ички ишлар вазирлигининг масъулларига чиқдим. Уларнинг билдиришича, махсус ишчи гуруҳи ҳолатни ўрганишни бошлабди.\nИнтернет тармоқларида тарқалаётган видеодаги ҳолатдан келиб чиқиб, ҳуқуқни мухофаза қилиш идоралари қуйидаги жиҳатларга албатта ҳуқуқий баҳо беришлари шарт, деб ҳисоблайман:\nБиринчидан, ёши катта эркак (эркак номига номуносиб бўлса ҳам) аёл кишини ёш болалари кўз ўнгида калтаклаб тан жароҳати етказгани;\nИккинчидан, эркак кишининг ёш болаларнинг қорин соҳасига тепиб, уларни кўз ўнгида бола психологиясига салбий таъсир ўтказувчи ҳаракатлар содир этгани;\nУчинчидан, ўша зўравон шахснинг ўз номига ўтказиб олган уй жой бўйича мавжуд ҳужжатларнинг асослилиги. Бунда Уй жой кодексига асосан болалари билан бирга шу уйда келин сифатида яшаб, уй жой қурган аёлнинг мулкдор сифатидаги ҳуқуқларига путур етган ёки етмагани;\nТўртинчидан, зўравон эркакнинг ўз жиянининг хотини ва онасини фоҳишаликда ошкора айблашида тухмат ва ҳақорат элементларининг мавжуд ёки мавжуд эмаслиги;\nБешинчидан, ушбу эркакдан муттасил калтакланиб келган аёл ва унинг болалари ёрдам сўраб профилактика инспектори ва маҳалла раисига қилган мурожаатлари улар томонидан рад этиб келинганлигининг асослилиги.\nПрокуратура органларидан ушбу воқеа бўйича батафсил маълумот ва зўравон эркакнинг ҳаракатлари бўйича кўрилган чоралар ҳақида ахборот кутамиз. Йўқолсин бунақа эркаклар! — дейди депупат.\n5.05 12:32 2060\n5.05 08:44 1754\n4.05 12:27 1353\n5.05 08:49 1052\n08:47 7 Ўзбекистон\nБугун, 08:21 99 Ўзбекистон\nБугун, 08:18 179 Ўзбекистон\nКеча, 18:06 395 Ўзбекистон\nКеча, 18:02 342 Ўзбекистон


Абдураҳмон Мешаян: “Мен қандай Исломни қабул қилдим?” Ёхуд “Ҳидоятга келган армани” суҳбатига илова (давоми) | Azon.uz - Ахборот-таҳлилий портал\n4134 20:00 29.05.2020\nБиринчи қисм бу ерда\nИккинчи қисм бу ерда\nУчинчи қисм бу ерда\nЎшандан бери онам менинг “ўнг қўлим”… Рамазонда саҳарлигу ифторлигимни тайёрлайдиган ҳам – онам, бугун чарчадим, ўзим уйғонолмайман, фалон соатда уйғотинг, десам келиб уйғотадиган ҳам – онам, дашном берганида “Сенинг Китобингда овозни баландлатиш мумкин эмасди-ку” деб “жойимга ўтқазиб қўядиган” ҳам – онам...\nОйнаи жаҳонда Тоҳир Малик чиқса, “Ҳидоят сари” бошланса, Шайх хазратлари чиқса “Эй буёққа кел, устозинг гапиряпти”, деб чақириб оладилар. Айниқса, бу йил Рамазон ойи давомида Шайх ҳазратларининг суҳбатларини эшитиб, яна-да юмшаб қолдилар. Баъзан бирор диний масалада гап бошлаб қоладилар: Ким айтди сизга бу гапларни?” деб сўрасам, «Ана твда ҳар куни кўряпман, бу кампир ҳеч нимани билмайди деб ўйлама дейдилар койиб. Мусулмон эмаслару, иншааллоҳ, насиб қилишидан умидворман! Шеърларимни онамга ўқиб бермайман: ҳам уяламан, ҳам қўрқаман, фақат шеъриятим шайдоларининг саломини етказиб тураман.\nИлк бор жума намозига борганимдаги ҳайратим ҳалиям эсимда. Илк масжидга боришим жума кунига тўғри келган. Ўшанда бунчалик кўп пойабзални кўриб, роса ҳайрон қолганман. Шунча кўп одамни умримда бир жойга тўпланганини кўрмагандим-да. Масжидга кириб кетаётган бир кишига: “Мен ҳам кириб намоз ўқисам бўладими?” деганимда у киши жудаям ҳайрон бўлиб қолган: “Намоз ўқигани келдингми? Кир унда!” деган. Жуда ҳаяжонланганман.\nЗангиотадаги Андалус масжидига бориб пешин намозини ўқигач, намозда имомлик қилган кишининг ёнига бориб “Асрни шу ерда кутсам, бўладими?” деганман. У киши “Юр бизникига” деган. Эргашиб кетаверганман. Борсак, эшикни хижобли бир аёл очган. Аёллари экан. Биргина савол: “Бу ким” деган саволга ўғлим деган жавоб айтилгач, ичкарига кирганмиз, ҳайитнинг қайсидир куни маросим қилишаётган экан. Ўша-ўша орамиз яқин бўлиб қолган. Уйимга энг яқин масжид 5 чақирим узоқликда бўлганига баъзан уларнинг уйида тунаб ҳам қолардим. У киши ҳам эндиликда Аллоҳнинг раҳматига қовушган. Очиқкўнгил инсон эдилар. Бир менга эмас, бошқаларга ҳам эшиклари очиқ эди. Ана шу яхши одатларидан фойдаланган бир разил кимса босқинчилик қилиб Маъруф отанинг, ногирон синглисининг, қизининг жонига қасд қилганига ҳам бир неча йиллар бўлди.\nМаъруф отанинг “Абдураҳмон, ўғлим!” дейишини жуда соғинаман.\nҚачон қарама уйларига борсам манзара шу эди: Онахон Қуръон ўқиб ўтирар, Маъруф дода намоз ўқирди ёки аксинча. Бир ўғиллари бор эди. Ноҳақ қамалган. Бунақа матонатли отани ҳеч кўрмадим. Бирор марта шу ўғлидан нолиганларини билмайман: “Китобларда айтиб қўйибди, динни тилини остида чўғ асрагандек асраганлар бор, менинг ўғлим шулардан” деб қўярдилар.\nАйтганча, исмим илгари Ренис эди. Муҳаммад деб ўзгартиргим келса-да, ўзимни бунга лойиқ эмас деб билиб, Абдурроҳман ибн Авф розияллоҳу анҳуни жуда севганимга исмимни Абдурроҳманга ўзгартирганман. У вақтда 20 ёш эдим.\nМусулмон бўлганлигимга тўрт йил ўтгач, яъни 20 ёшимда жарроҳнинг қўлига тушганман.\nШу боис суннат тўйим бўлмаган десам-а?\nШайх Муҳаммад Содиқ Муҳаммад Юсуфнинг бир китобларида мусулмон оилада туғилмаган инсон ёши ўтиб Исломни қабул қилса, суннат қилиниши ихтиёрий деб ўқиганимга тўрт йил бу ишни қилмаганман. Ҳазратга туҳмат қилаётган бўлмай, балки менинг ожиз ақлим улар ёзган нарсани тушунмагандир.\nАммо йиллар ўтгач, шайх ҳазратларининг бошқа бир китобида суннат қилиниши яхши амал эканлиги, имкони бор одам буни қилса, яхшилигини ўқигач, тезда бунга ҳам амал қилганман.\nИсломга киришим билан ўқиган-уққанларим, жоҳилиятдан тўйиб кетганим, нуқул ўнгидан келаверадиган тушларим, юзини бўлмаса-да ортидан узоққа термулиб турган тўрт нафар нур юзли инсон билан турган энг Севимли Инсоним сабаб бўлган. Юзини кўролмаганим гуноҳларим кўплигидан ва хали лойиқмаслигимдандир...\nКалимаи шаҳодатни – Ашҳаду алла илаҳа иллаллоҳу ва ашҳаду анна Муҳаммадан ъабдуҳу ва росулуҳ деб айтишим билан иш битмаслигини ўн тўрт йиллик умрим исботлаб берди. То ўлгунча синов тўхтамас экан. Бир гал қамоқ хавфи таҳдид солса, иккинчи гал ҳирсинг ақлдан оздириб қўяй дейди.\nИккисини ҳам бир амаллаб енгсанг, бойлик тўплаш ҳисси қалбингда бўй кўрсатиб туради. Буниям енгсанг, Аллоҳ синамоқчи бўлиб бўйнигга қарзни илиб қўйиши мумкин экан. Бундан-да ҳикмат топиб зикрини қилаверсанг, Раззоқлигидан шубҳаланмасанг, Ўзи аста-аста бу ботқоқдан тортиб олверар экан. “Биз билан черковга борсанг, ёрдам қўлини чўзамиз” деганларнинг эшигини қарсиллатиб ёпиб чиқиб кетишга, “Иймонимга нарх қўйманглар, осонликча топмадим” дейишга ҳаддинг сиғаркан.\nҚулоғимга чалиниб, кўзимга ташланиб қолади: “Мен фалончига Ислом динини ўрганиш учун эрга теккандим, у мени хор қилди, энди менам уни шарманда қиламан” деб ҳижобни бошидан юлиб отганларнинг иддаоси. Уларга гапим доим шу бўлган: Ислом учун эрга тегибсан, ўранибсан, эринг яхшидир ёмондир, сенга Ислом асосларини ўргатибди, сен эринг билан аразлашганингга қасд қилиб иймонингдан-да кечдингми?! Ўзи турмуш ўртоғинг билан ажрашдингми ё Ислом биланми?!\nМен ўзимдан гапирсам – қазои қадаримга розиман. Мингдан-минг розиман. Кўчага чиқсам, минглаб бенамоз, юзлаб ароқхўр, ўнлаб мунофиқ. Ўзи менга Биру Борлиги билдирибди, шукр қилишдан бошқа нима қилай, Аллоҳдан энг кўп сўрайдиганим у кунларга мени бошқа қайтармасин.\nСўзим сўнггида айтмоқчи бўлганим, балки бирор дахрий ҳам ўқир бу гапларимни. Балки бирор муртад ҳхам ўқир. Ўшаларга айтадиганим – ниятни тоза қилиб Қуръонни очиб кўринглар, феъли яхши, ширинсўз инсон билан баҳслашиш учун эмас чин дилдан мулоқот қилиб саволларингизга жавоб олишга уриниб кўринглар. Уч-тўрт бадфеъл Ислом дегани эмас! Сизлар ҳар ҳолда ўзбек, қозоқ ё бошқа осиё халқларидансиз. Агар насронийлик энг соф йўл бўлганида энг аввал ўзим насроний бўлардим, кофирлик зўр бўлса, дахрийлар ичида энг пешқадами бўлардим. Сиз эртак деб биладиган дин аслида эртак эмас, хақиқат.\nИнсон ракета учира олади, самоларни забт эта олади. Оддий ожиз банда шуни қила оларкан, Аллоҳ нега тавбангизни қабул қилиб, сизга Фирдавс жаннатини бермасин?!\nиймон Абдураҳмон Мешаян Мақолалар Махсус Ислом\nИстисно ва Пайғамбарлар алайҳимуссалом аёллари ҳақида\n719 19:20 07.07.2020\n1016 19:30 05.07.2020\nҚадарга (тақдирга) иймон келтириш\n782 18:30 05.07.2020\n901 16:00 04.07.2020\n1399 12:00 04.07.2020\n7559 11:42 27.06.2020


“Жиноятчиликнинг олдини олиш долзарб вазифа” шиори остида Тошкент шаҳрининг Чилонзор, Сирғали ва Миробод туманларида имом-хатиблар тадбирлар ўтказмоқдалар. Аҳолининг кайфиятини кўтариш ва жиноятчиликнинг олдини олиш бўйича кўламли ишлар қилинди.\nСергели тумани “Ёрқин Ҳаёт” МФЙда яшовчи кам таъминланган ва ижтимоий ҳимояга мухтож ҳамда нотинч оилалар билан Олмазор тумани “Сафобой ота” жоъме масжиди ноиби имом Нодир Зиятов суҳбатлар ўтказди. Жумладан, Кипчоқ кўчаси 135-хонадонда яшовчи ака-укаларнинг мерос масаласида анчадан бери нотинчлиги, ўзаро келишмовчилик туфайли оилада давомли жанжал бўлиб турган. Мана шундай оила муносабатларидаги мехр-оқибатни ва жигарларнинг бир бирига бўлган ҳурматсизлиги оқибатида ўзаро келишмовчилик ва тушунмовчиликлар вужудга келган. Имом хатиб уларга насиҳат қилиб, диний тарафлама ҳар хил мисоллар билан тушунтириш ишлари олиб борди. Натижада ака-ука Амоновлар оиласи бир тўхтамга келиб, ярашди.\nДругие материалы в этой категории: « Ҳажга оид эслатмалар ва ҳаж тарихи\tХалқимиз қалбига шодлик олиб кирайлик »


"Чорсу" буюм бозори ўзбек миллий матолари ва кийим-кечаклари савдоси маркази эди.\nСолиқчилар рейдидан силласи қуриган савдогарлар¸ "маскалилар" хуружидан қўрқиб¸ савдони тўхтатмоқда.\nХавфсизлик нуқтаи назаридан исмини ошкор қилмаслигимизни сўраган “Чорсу” буюм бозорида кўп йиллардан бери савдо қиладиган суҳбатдошимиз Тошкентнинг энг қадим бу бозоридаги жорий вазиятни тавсирлаб берди.\n- Чорсу бозорида солиқ ходимлари томонидан тазйиқ ўтказилаëтган экан тадбиркорларга. Кимдир савдога чиқаяпти, кимдир чиқмаяпти.\nОзодлик: Сиз ҳам тадбиркормисиз?\n- Ҳа, ўша ерда жойимиз бор. Ҳозир биз ҳам чиқмаяпмиз тинчлик керак деб. Солиқ ходимлари кириб штрафоват қилиб молларини мусодара қилиб олиб чиқиб кетаяпти.\nОзодлик: Қайси ташкилотнинг ходими улар?\n- Шаҳар департаменти дейишаяпти. Бу ерда ҳозир районники жавоб бераëтгани йўқ. Чунки у ердаги ҳамма тадбиркорларнинг район нимасидан хабари бор. Ҳеч ким курсдамас.\nОзодлик: Қачон бошланди текшир-текширлар?\n- Анча бўлди. Фарҳод бозори, мана ҳозир Чорсуга навбат келган. Тошкентнинг ҳамма жойида шунақа бўлиб ëтибдию ҳозир. Turkuazдан кейин бу ëқлар бўлиб кетдида. Бозорларга ҳужум бўлди ҳозир, дейди “Чорсу” буюм бозоридаги савдогарлардан бири.\nСуҳбатдошимиз бир неча кундан буён савдони тўхтатганини айтар экан, ўзи каби бозорга чиқишга хавотир қилиб турган савдогарлар кўпчилик эканини айтади.\nБу савдогарга кўра, воқеалардан бироз олдин “давлат бюжетида катта миқдорда камомад пайдо бўлибди ва буни бозордаги пулдан тўлдиришмоқчи экан”, деган гап пайдо бўлган.\n- Яқинда бу бозорда ҳам маски-шоу бўлади, деган гап бор. Худди анув Turkuazдагига ўхшаб, маскаларда келиб, босишга тайёргарлик бўлаяпти экан, дейишди бизга. Шундан хавотир қилиб, кўпчилик уже бозорга чиқмаяпти.\nОзодлик: Нега чиқмайди? Текширув бўлиб турадиган нарса, камчилиги йўқ савдогар бундан чўчимас ахир?\n- Ҳозир камчилик йўқ жой йўқ-да. Ҳаммани бир ками бор, чунки, бу бозорларда бошқачасига ишлолмайсиз. Ҳаммаси олди-берди билан иш қилади. Шунга ҳамма ўзидан қўрқадида, дейди буюм бозоридаги тадбиркор.\nШунингдек, бу суҳбатдошимиз 22 март куни буюм бозори яқинидаги “Чорсу” деҳқон бозорида ҳам катта текширув бошлангани ва бу ердаги паттачилар кун давомида бозор маъмуриятида ушлаб турилгани ҳақида хабарни тилга олди.\nБу хабарларни тасдиқлаган “Чорсу” бозордаги сотувчи Жаҳонгир Шосалимов ҳам бу бозордаги текшир-текширлар Тошкент шаҳридаги Turkuaz савдо мажмуасидаги воқеалардан сўнг бошланиб кетганини айтди.\n- Паттачиларни йиғишибди. Сўроқ қилишибди. Энди бир сабаби шуки, патта нархи кескин оширилди яқинда. Шунинг учун, ҳозир паттадан келадиган киримни тўлиқ назорат қилишмоқчи. Яна бошқа сабаблари, бюжет ва нақд пул танқислиги. Хуллас, бу “Чорсу” бозоридаги ҳаракатларни ҳаммаси шаҳардаги бозорларда бораётган тушунарсиз ва мутлақо адолатсиз жараёнларнинг бир қисми менимча. дейди Шосалимов.\n"Чорсу" бозорида савдо қиладиган тадбиркорларнинг бу каби мулоҳазаларидан сўнг Озодлик бозор маъмуриятига ҳам мурожаат қилди.\nМаъмурият мутасаддиси савдогарларнинг гапларини тўлиқ инкор қилди.\n- Йўқ, ҳеч қанақа текшириш йўқ. Бўлса, биз хабардор бўлар эдик. Лекин мен тўрт кундан бери ишга чиқмадим, Мазам йўқ эди. Ўрганиб кўраман, кейин сизга қайтиб телефон қиламан, деди “Чорсу” буюм бозорининг ўзини таништирмаган мутасаддиси.\nМутасаддиларнинг бундай ваъдаларига парво қилмай қўйган тадбиркорларнинг айримлари дўконларини йиғиштириш пайига тушиб бўлган.\n“Чорсу” буюм бозоридаги ишини бир ярим ой олдин тўхтатган тадбиркор энди тинчгина давлат ташкилотида, давлат берган ойлигига қаноат қилиб, яшашга қарор қилганини айтди.\n- Бозорда ишлашдан маъно қолмади. Мен бир ярим ойдан бери ишсизман. Бунақада бола-чақа нима бўлади?\nОзодлик: Текшир-текшир доим бўлиб келганку, ишлайверсангиз бўлмайдими?\n- Йўқ, бу ёғига шароит кўтармайди энди. Энди шу тинчгина давлатни ойлигига ўтволиб, ишлаб туриш керак. Бу катталар нега текшир-текширни кўпайтирган мен, тўғриси, тушунмаяпман. Мен кичкина одамман, бунақа ишлардан бехабарман, тўғриси, деди шу кунларда “Чорсу” буюм бозоридаги фаолиятини мажбуран тўхтатиб, ишсиз уйида ўтирган хусусий тадбиркорлардан бири.\nЎзбекистонда “Кичик бизнес ва хусусий тадбиркорлик йили” деб эълон қилинган йилнинг дастлабки 4 ойи ичида Тошкентдаги аксар бозор ва йирик савдо мажмуалари тинчи бузилди.\n“Чорсу” буюм бозоридаги савдогарлар тилга олган Turkuaz ва шу каби хорижлий сармоядорлар улуши бўлган “Комфорт элит” номли йирик савдо мажмуаси ёпилди.\nТошкент шаҳрининг Навоий кўчасидаги савдо расталари, Юнусобод деҳқон бозоридаги улгуржи сабзавот бозори, шаҳар марказидаги Темир бозорлари бузилди¸ айни кунларда Олой бозори бузилмоқда.\nШунингдек, республиканинг бошқа вилоятлари, жумладан, Андижон шаҳридаги “Узум бозори”, Урганч шаҳридаги Ал-Хоразмий савдо мажмуаси бузилмоқда.\nЎтган йили эса Самарқанд, Наманган ва Қўқон шаҳарларидаги йирик бозорлар бузилган эди.


1 июлдан пенсия ва нафақалар миқдори қанчага ошади? - Zamin.uz\n«Аҳолини ижтимоий қўллаб-қувватлаш тизимини янада такомиллаштиришга қаратилган қўшимча чора-тадбирлар тўғрисида»ги Президент Фармонига кўра, 2021 йил 1 июлдан пенсия ва нафақалар оширилади.\nбелгиланган ёшга доир энг кам пенсия миқдорида ва ундан кам пенсия олувчи шахсларга пенсияни ҳисоблаш базавий миқдорининг 20 фоизи миқдорида қўшимча тўлов жорий этилади. Бунда, иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда 256 минг 675 сўмдан 400 минг сўмга оширилади;\nзарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа миқдори 315 минг 030 сўмдан 400 минг сўмга етказилади;\nнафақаси олувчи оилаларнинг барча аъзоларини қамраб олиш мақсадида уларнинг бир нафар меҳнатга қобилиятсиз оила аъзоси учун нафақа миқдори 400 минг сўм ва кейинги ҳар бир меҳнатга қобилиятсиз оила аъзоси учун 150 минг сўмдан қўшилади;\nЯнгиликлар » Жамият » 1 июлдан пенсия ва нафақалар миқдори қанчага ошади?